
تعارف
آج کی   دُنیا میں جب زیادہ تر لوگ "چرچ" یا "کلیسیا"  کا لفظ سنتے ہیں، تو اُن کے ذہن میں ایک ایسی عمارت   آتی ہے جہاں مسیحی خدا کی عبادت کے لیے جمع ہوتے ہیں۔ کبھی کبھی یہ عمارتیں فنِ تعمیر کا شاہکار، بہت بڑے بڑے گرجا گھر    ہوتے ہیں جنہیں خوبصورتی سے سجایا گیا ہوتا ہے۔ کبھی کبھی یہ سادہ فرنیچر والی چھوٹی عبادت گاہیں ہوتی ہیں۔ کبھی یہ گودام یا دکانیں ہوتی ہیں جنہیں عبادت گاہ میں بدل دیا گیا ہوتا ہے۔ کبھی کبھی یہ گھر، چھوٹے کچے مکان یا مٹی کی جھونپڑیاں ہوتی ہیں، یا پھر وہ غاریں ہوتی ہیں جہاں عبادت گزار خطرے سے بچنے کے لیے چھپتے ہیں۔ لیکن رسولوں کے عقیدےمیں، بالکل بائبل کی طرح، لفظ "کلیسیا" سب سے پہلے اور خاص طور پر خدا کے لوگوں کی طرف اشارہ کرتا ہے—یعنی وہ پاک برادری جو باپ، بیٹے اور روح القدس پر ایمان کا اقرار کرنے والوں سے مل کر بنی ہے۔
رسولوں کے عقیدے پر ہمارے اس سلسلے کا یہ پانچواں سبق ہے، اور ہم نے اسے "کلیسیا" کا نام دیا ہے۔ اس سبق میں ہم رسولوں کے عقیدے کے اُن بیانات کو دیکھیں گے جو اس مقدس ادارے پر ایمان کا اقرار کرتے ہیں۔ رسولوں کا عقیدہ واضح طور پر ان الفاظ کے ساتھ کلیسیا کا ذکر کرتا ہے:
میں ایمان رکھتا ہوں ۔۔۔
 پاک عالمگیر کلیسیا پر،
 مقدسوں کی رفاقت پر۔
عقیدے کی یہ سطریں اُس بڑے حصے میں نظر آتی ہیں جو روح القدس اور اُس  کا کام   کے لیے وقف ہے۔ اس کی وجہ یہ ہے کہ تثلیث میں سے روح القدس وہ ہستی ہے جو روزانہ کی بنیاد پر کلیسیا کے ساتھ سب سے زیادہ براہِ راست شامل  ہوتی ہے۔ لہٰذا، ہم روح القدس کے سبق میں بھی کلیسیا پر بحث کر سکتے تھے، لیکن ہم نے کلیسیا پر ایک مکمل سبق دینے  کرنے کا فیصلہ کیا ہے کیونکہ یہ مسیحیت اور مسیح کے پیروکاروں کے طور پر ہماری زندگی کے تجربے کے لیے بہت بنیادی اہمیت رکھتی ہے۔
جیسا کہ ہم نے پچھلے سبق میں ذکر کیا تھا، بہت سے پروٹسٹنٹ مسیحیوں کو کلیسیا پر" ایمان" کا اقرار کرنا عجیب لگتا ہے، جیسے کہ کلیسیا پر ہمارا ایمان کسی طرح خدا پر ہمارے ایمان جیسا ہو۔ جب عقیدہ یہ کہتا ہے کہ ہم کلیسیا پر ایمان رکھتے ہیں، تو اس کا مطلب یہ نہیں ہے کہ ہم نجات کے لیے کلیسیا پر بھروسہ کرتے ہیں۔ نجات بخش ایمان صرف اور صرف مسیح پر ہوتا ہے۔ لیکن ہم کلیسیا پر اس معنی میں ایمان رکھتے ہیں کہ جب بائبل ہمیں کلیسیا کے بارے میں سکھاتی ہے اور ہمیں بتاتی ہے کہ کلیسیا مسیحیوں کے لیے اہم ہے، تو ہم بائبل کی بات پر یقین کرتے ہیں۔ اور یہی بات "مقدسوں کی رفاقت" پر یقین رکھنے کے بارے میں بھی سچ ہے۔ ہم اپنی نجات کے لیے دوسرے ایمانداروں پر بھروسہ نہیں کرتے، لیکن ہم اس بائبل کی تعلیم پر یقین رکھتے ہیں کہ خدا ہمیں خوشخبری سنانے،   خدمت کرنے اور ہمارے ایمان کو مضبوط کرنے کے لیے دوسرے ایمانداروں کو استعمال کرتا ہے۔
کلیسیا پر ہمارا یہ سبق چار مرکزی تعلیمات میں تقسیم ہوگا جو اس  عقیدے میں جھلکتی ہیں۔ پہلے، ہم کلیسیا کی الٰہی منظوری  کو دیکھیں گے۔ دوسرے، ہم اس حقیقت پر بحث کریں گے کہ کلیسیا پاک ہے۔ تیسرے، ہم اسے "کیتھولک" یا عالمگیر کے طور پر بیان کریں گے۔ اور چوتھے، ہم اس نکتہ ِ نظر کو دریافت کریں گے کہ کلیسیا ایک رفاقت  ہے۔ ان میں سے ہر ایک حصہ ہمیں کلیسیا کی پہچان اور نوعیت کو  ویسے سمجھنے میں مدد دے گا جیسے کہ رسولوں کے عقیدے میں اس کی تصدیق کی گئی ہے۔
آئیے کلیسیا کی الٰہی منظوری  کے مطالعے  سے آغاز کرتے ہیں۔
الٰہی منظوری

جدید دنیا میں بہت سے مسیحی ایسے ہیں جو یہ مانتے ہیں کہ کلیسیا غیر ضروری ہے—یا کم از کم وہ ایسے عمل کرتے ہیں جیسے اس کی کوئی ضرورت نہ ہو۔ بہت سے معاملات میں مخلص ایماندار یہ سمجھتے ہیں کہ کلیسیا جیسی تنظیمیں انسانی ایجادات ہیں جو خدا کے ساتھ ہمارے ذاتی تعلق میں مداخلت کرتی ہیں۔ لیکن کلامِ مقدس ایک بالکل مختلف نکتہ ِ نظر پیش کرتا ہے۔ وسیع تر معنوں میں، کلیسیا زمین پر خدا کی بادشاہی ہے، اُس کے مخصوص لوگوں کی جماعت ہے، اور ایک مرکزی ذریعہ ہے جس کے ذریعے وہ اُن لوگوں کو فضل دیتا ہے جو اُس کے وفادار ہیں۔ کلامِ مقدس کے مطابق، خدا کے ساتھ ہمارے تعلق کو قائم کرنے اور برقرار رکھنے کے لیے کلیسیا بہت اہم ہے۔
جب ہم کہتے ہیں کہ کلیسیا کو خدا کی طرف سے منظوری  حاصل ہے، تو ہماری مراد یہ ہے کہ اُس نے اسے ایک مقصد کے لیے تخلیق کیا، اور اسے اختیار عطا کیا۔ عمومی الفاظ میں، کلامِ مقدس سکھاتا ہے کہ خدا کلیسیا کو پسند کرتا ہے۔ یہ وہ تنظیم ہے جسے اُس نے دنیا میں اپنے مشن کو پورا کرنے کے لیے مقرر کیا۔ جیسا کہ خود یسوع نے متی 18:16 میں کہا:
مَیں   اپنی کلِیسیا بناؤں گا اور عالمِ ارواح کے دروازے اُس پر غالِب نہ آئیں گے۔ (متی 16:18) 
کلیسیا  سزا یافتہ، نافرمان اور گناہ میں گرے ہوئے انسانوں کی تخلیق  نہیں ہے۔ خود یسوع کلیسیا کا بانی ہے۔ لہٰذا، اگرچہ ہم پوری تاریخ میں کلیسیا میں خامیاں دیکھتے ہیں، اور  یہ بھی دیکھتے ہیں  کہ کبھی کبھی کلیسیا انجیل سے اتنی دور ہو جاتی ہے کہ وہ خدا کی کلیسیا نہیں رہتی، پھر بھی ہمیں یہ نتیجہ نہیں نکالنا چاہیے کہ کلیسیا بے فائدہ یا غیر ضروری ہے۔ رسولوں کا عقیدہ ان سادہ الفاظ کے ساتھ کلیسیا کے لیے اس الٰہی منظوری کی تصدیق کرتا ہے:
میں ایمان رکھتا ہوں... کلیسیا پر۔
جیسا کہ آپ کو پچھلے اسباق سے یاد ہوگا، رسولوں کا عقیدہ ابتدائی کلیسیاؤں کے "ایمان کے اصولوں" کا خلاصہ ہے۔ اور ایمان کے وہ اصول کلامِ مقدس کا خلاصہ تھے۔ چنانچہ، جب عقیدہ کلیسیا پر ایمان کا اقرار کرتا ہے، تو اس کا مقصد اُس بات کی تصدیق کرنا ہے جو بائبل کلیسیا کے بارے میں سکھاتی ہے۔ اور کلیسیا کے بارے میں بائبل کی تعلیم کا سب سے بنیادی پہلو یہ ہے کہ خدا نے دنیا میں اپنے مقاصد کو پورا کرنے کے لیے کلیسیا کو مقرر کیا ہے۔
جب ہم کلیسیا کی الٰہی منظوری پر غور کرتے ہیں، تو ہم تین اہم خیالات پر توجہ مرکوز کریں گے۔ پہلے، ہم کلیسیا کے عہد نامہِ قدیم کے پس منظر کو دیکھیں گے۔ دوسرے، ہم اس بات پر توجہ دیں گے کہ یسوع نے اپنی زمینی خدمت کے دوران کلیسیا کو قائم کرنے کے لیے کیا کیا۔ اور تیسرے، ہم ان بائبل کے نکتہ ِ نظر کے کچھ اثرات  پر تحقیق کریں گے۔ آئیے کلیسیا کے عہد نامہِ قدیم کے پس منظر سے آغاز کرتے ہیں۔ عہد نامہِ جدید میں کلیسیا کے تصور کی جڑیں  دراصل عہد نامہِ قدیم میں   ہیں۔

عہد نامہِ قدیم
بہت سے لوگ یہ سوچتے ہوں گے کہ کلیسیا کا آغاز پینتیکست کے دن ہوا جب یسوع آسمان پر چلا گیا اور اُس نے شاگردوں پر اپنا روح انڈیل دیا۔ لیکن میرے خیال میں یہ کلیسیا کی نوعیت کے بارے میں ایک غلط فہمی ہے۔ میں سمجھتا ہوں کہ کلیسیا عہد نامہِ قدیم میں خدا کے لوگوں کا ہی تسلسل ہے۔ خدا نے ابرہام اور عہد نامہِ قدیم کے لوگوں کو بلایا، اور ہم  بجا طور پر  کہہ سکتے ہیں کہ یہی کلیسیا ہے،  اور یہی کلیسیا کی شروعات ہے۔ لہٰذا، کلیسیا وہاں سے شروع ہوئی، یہ ہمارے دور میں جاری ہے، اور یہ تکمیل تک جاری رہے گی، یعنی  اُس دن تک جب یسوع آسمان سے واپس آئے گا۔
— ڈاکٹر ریاض قصیس

عہد نامہِ جدید کئی بار یونانی لفظ "ایکلوسیا" (ekklesia) کا استعمال کرتے ہوئے کلیسیا کے بارے میں بات کرتا ہے۔ لیکن یہ اصطلاح سسپٹواجنٹ سے لی گئی تھی، جو عہد نامہِ قدیم کا یونانی ترجمہ ہے۔ عہد نامہِ قدیم میں، "ایکلوسیا" اور اس کا عبرانی متبادل کثرت سے اسرائیل کی جمع شدہ قوم کی شناخت کے لیے استعمال ہوتا ہے۔ ہم اسے استثنا 10:9، 30:31؛ قضاۃ 2:20؛ 1 سلاطین 14:8؛ زبور 22:22، 25؛ اور کئی دوسری جگہوں پر دیکھتے ہیں۔ یہاں تک کہ عہد نامہِ جدید میں بھی، جہاں "ایکلوسیا" ،کلیسیا کی طرف اشارہ کرنے والی ایک تکنیکی اصطلاح بن گئی ہے، یہ لفظ اب بھی عہد نامہِ قدیم کے اسرائیل کی جماعت کے لیے استعمال ہوتا ہے۔ مثال کے طور پر، اعمال 38:7 میں، ہم ستفنس کےوعظ میں یہ الفاظ پڑھتے ہیں:
[موسیٰ]   وُہی ہے جو بیابان کی کلِیسیا میں اُس فرِشتہ کے ساتھ جو کوہِ سِینا پر اُس سے ہم کلام ہُؤا اور ہمارے باپ دادا کے ساتھ تھا۔ اُسی کو زِندہ کلام مِلا کہ ہم تک پُہنچا دے۔
 (اعمال 38:7)  
یہاں، جس یونانی لفظ کا ترجمہ "کلیسیا " کیا گیا ہے وہ "ایکلوسیا" ہے   ۔ یہ اس بات کی نشاندہی کرتا ہے کہ اسرائیل کی جماعت عہد نامہِ قدیم میں عہد نامہِ جدید کی کلیسیا کے برابر اور اس کا پیش خیمہ تھی۔ اور 1 پطرس 2:9 میں، پطرس نے کلیسیا کو اُن ناموں سے پکارا جو عہد نامہِ قدیم میں اسرائیل کے لیے استعمال ہوتے تھے۔ سنیں کہ اُس نے کیا لکھا:
تُم ایک برگُزِیدہ نسل۔ شاہی کاہِنوں کا فِرقہ۔ مُقدّس قَوم اور اَیسی اُمّت ہو جو خُدا کی خاص مِلکِیّت ہے تاکہ اُس کی خُوبِیاں ظاہِر کرو جِس نے تُمہیں تارِیکی سے اپنی عجِیب رَوشنی میں بُلایا ہے۔ (1 پطرس 9:2) 
یہاں، پطرس نے عہد نامہِ قدیم کے کئی اقتباسات سے حوالہ دیا جو اسرائیل کی قوم کے بارے میں بات کرتے تھے۔ اور اُس نے اسرائیل کے مخصوص ناموں کا اطلاق عہد نامہِ جدید کی کلیسیا پر کیا۔ اس طرح، اُس نے اشارہ کیا کہ ان دونوں گروہوں کے درمیان اہم تسلسل موجود ہے۔
اگر ہم 1 پطرس 2 جیسے متن کے بارے میں سوچیں  تو یہاں  پطرس ناموں   کا ایک پُورا سلسلہ بتاتا ہے جو اصل میں عہد نامہِ قدیم میں اسرائیل کو دیے گئے تھے۔ اور یہی نام  اب کلیسیا کو دیے گئے ہیں: " تُم ایک برگُزِیدہ نسل۔ شاہی کاہِنوں کا فِرقہ۔ مُقدّس قَوم اور اَیسی اُمّت ہو جو خُدا کی خاص مِلکِیّت ہے ۔" ہم دیکھتے ہیں کہ پطرس مختلف علاقوں کی کلیسیاؤں کے ایک گروہ کو سکھا رہا تھا  (جو زیادہ تر غیر قوموں پر مشتمل تھی) کہ وہ خود کو اسرائیل کے ساتھ خدا کے وعدوں کی حقیقی تکمیل کے طور پر دیکھیں، اور یہ پ سمجھ جائیں کہ یہی اُن کی شناخت ہے۔
— ڈاکٹر ڈینس ای جانسن
یقیناً، اس کا مطلب یہ نہیں ہے کہ عہد نامہِ جدید کی کلیسیا بالکل ویسی ہی ہے جیسی اسرائیل کی عہد نامہِ قدیم کی جماعتیں تھیں۔ یہ ایک دوسرے سے جڑی ہوئی تو  ہیں، لیکن   ایک دوسرے سے مختلف بھی ہیں۔ رومیوں 11 میں، پولس نے اسرائیل کی عہد نامہِ قدیم کی جماعت اور مسیحی کلیسیا کے درمیان تعلق کو بیان کرنے کے لیے دو استعارے استعمال کیے۔ اُس نے اُنہیں آٹے کے ایک گوندھے ہوئے پیڑے اور زیتون کے درخت کے مشابہ ٹھہرایا۔ سنیں کہ اُس نے رومیوں 16:11 میں کیا لکھا:
 جب نذر کا پہلا پیڑا پاک ٹھہرا تو سارا گُوندھا ہُؤا آٹا بھی پاک ہے اور جب جَڑ پاک ہے تو ڈالیاں بھی اَیسی ہی ہیں۔ (رومیوں 11:16)۔
اول ، پولس نے کہا کہ عہد نامہِ قدیم کی جماعت اسی آٹے کے پیڑے کا پہلا پھل تھی جس سے عہد نامہِ جدید کی کلیسیا بنی ہے۔ احبار 17:23 میں اسرائیل کے لیے ضروری تھا کہ وہ خداوند کے حضور روٹی کا پہلا پھل بطور نذرانہ لائیں۔ پہلا پھل کوئی الگ فصل نہیں تھی۔ وہ پوری فصل کا حصہ اور اس کا نمائندہ تھا۔ چنانچہ، جب پولس نے کہا کہ اسرائیل اور عہد نامہِ جدید کی کلیسیا آٹے کے ایک ہی پیڑے سے آئے ہیں، تو اُس نے اشارہ کیا کہ اسرائیل اور عہد نامہِ جدید کے مسیحی دونوں ایک ہی تنظیم، خدا کے ایک ہی لوگ اور ایک ہی کلیسیا کا حصہ تھے۔
دوم، پولس نے کہا کہ عہد نامہِ قدیم کی جماعت ایک درخت کی جڑ تھی، اور عہد نامہِ جدید کی کلیسیا اسی درخت کی شاخیں تھی۔ پولس نے درحقیقت آگے کی  کئی آیات تک اس مثال کی وضاحت کی۔ اُس نے تمام ادوار کی کلیسیا ؤں کا موازنہ زیتون کے ایک  درخت سے کیا جو خاص طور پر لگایا گیا تھا۔ عہد نامہِ قدیم کی کلیسیا، جو بنیادی طور پر یہودیوں پر مشتمل تھی، درخت کا بڑا حصہ تھی: جڑیں، تنا اور بہت سی شاخیں۔ اور غیر قوموں کے مسیحی زیتون کی جنگلی شاخیں تھیں جنہیں اس درخت میں پیوند کیا گیا تھا۔ سادہ الفاظ میں، غیر قوموں کے مسیحیوں کو یہودی کلیسیا میں پیوند کیا گیا تھا۔ لہٰذا، اگرچہ پولس کے دور میں کلیسیا یہودیوں اور غیر قوموں دونوں پر مشتمل تھی، لیکن اس کا تنا اور جڑیں وہی درخت تھا جو عہد نامہِ قدیم کے پورے وقت میں پھیلا ہوا تھا۔ جی ہاں، یہ نیا درخت کئی لحاظ سے مختلف ہے۔ اسے بہتر بنایا گیا ہے اور  اس کی بہتر تشکیل کی گئی ہے۔ لیکن یہ اب بھی وہی درخت ہے۔ اسی طرح، عہد نامہِ قدیم کی کلیسیا کو بہتر بنا کر عہد نامہِ جدید کی کلیسیا میں تعمیر کیا گیا ہے۔ یہ دونوں کچھ طریقوں سے مختلف ہیں، اور وہ ترقی کے مختلف مراحل کی نمائندگی کرتی ہیں۔ لیکن وہ اب بھی ایک ہی کلیسیا ہیں۔
اب جبکہ ہم نے عہد نامہِ قدیم کے پس منظر سے کلیسیا کی منظوری پر غور کر لیا ہے، آئیے دیکھتے ہیں کہ یسوع نے اپنی کلیسیا کو کس طرح تعمیر کیا ،جس نے عہد نامہِ قدیم کی کلیسیا پر انحصار بھی کیا اور اسے آگے بھی بڑھایا۔
یسوع
اس بات سے انکار نہیں کیا جا سکتا کہ جب یسوع آیا، تو اس کی زمینی خدمت  نے دنیا اور خدا کے لوگوں پر ڈرامائی اثرات مرتب کیے۔ یہ بالکل درست وجہ ہے کہ بہت سے ماہرینِ الٰہیات نے نوٹ کیا ہے کہ یسوع نے محض پرانے نظام کو، بشمول اس کی پرانی کلیسیا کے، برقرار نہیں رکھا۔ ساتھ ہی، یہ  سمجھنا بھی ضروری  ہے کہ یسوع نے ایسی کلیسیا قائم نہیں کی جو بالکل نئی ہو۔ اس کی کلیسیا کا عہد نامہِ قدیم کی کلیسیا کے ساتھ گہرا تسلسل ہے۔
اناجیل میں درج صرف تین مواقع پر یسوع نے کلیسیا کا ذکر "ایکلوسیا" (ekklesia) کے نام سے کیا۔ درحقیقت صرف، متی، مرقس، لوقا یا یوحنا  کی سب انجیلوں میں یہ واحد حوالے  ہیں جہاں لفظ "ایکلوسیا" نظر آتا ہے۔ یہ تینوں حوالے  متی کی انجیل میں ہیں—ایک 18:16 میں، اور دو 17:18 میں۔ آئیے ان دونوں آیات کو ذرا غور  سے دیکھتے ہیں۔ متی 18:16 میں یسوع نے یہ الفاظ کہے:
مَیں   اپنی کلِیسیا بناؤں گا اور عالمِ ارواح کے دروازے اُس پر غالِب نہ آئیں گے۔ (متی 16:18) 
لفظ "اویکوڈومیو" (oikodomeo)، جس کا ترجمہ یہاں "بناؤں گا"  کے  الفاظ میں کیا گیا ہے،  وہ کسی بالکل نئی چیز کی تعمیر کی طرف بھی اشارہ کر سکتا ہے، یا پہلے سے موجود چیز کی دوبارہ تعمیر اور بحالی کا  حوالہ بھی  ہو سکتا ہے۔ اگرچہ یسوع نے واضح طور پر یہ نہیں بتایا کہ اس کی مراد ان میں سے  کون سا مطلب تھا، لیکن رومیوں 11 میں پولس کی تعلیم سے جو کچھ ہم نے دیکھا ہے، وہ ہمیں اس نکتہ ِ نظر کی طرف مائل کرتا ہے کہ یسوع عہد نامہِ قدیم کی کلیسیا کی دوبارہ تعمیر اور بحالی کر رہا تھا۔ متی 17:18 میں یسوع کے الفاظ  زیادہ واضح ہیں۔ دیکھیں  کہ اس نے وہاں کیا کہا:
اگر وہ اُن کی سُننے سے بھی اِنکار کرے تو کلِیسیا سے کہہ اور اگر کلِیسیا کی سُننے سے بھی اِنکار کرے تو تُو اُسے غَیر قَوم والے اور محصُول لینے والے کے برابر جان۔ (متی 17:18) 
اس آیت میں یسوع کلیسیائی نظم و ضبط (church discipline) کے بارے میں بات کر رہا تھا۔ اور اس کی نصیحت یہ تھی کہ  توبہ نہ کرنے والے  شخص کو کلیسیا یا جماعت کے سامنے لایا جانا چاہیے۔ یسوع کی خدمت کے اصل تناظر میں، واحد کلیسیا جو موجود تھی وہ پورے علاقے میں بکھرے ہوئے یہودی عبادت خانوں اور یروشلم کی ہیکل تھی۔ یہ اسرائیل کی جماعتوں کی مخصوص عہد نامہِ قدیم کی شکلیں تھیں، لیکن یسوع نے پھر بھی انہیں "کلیسیا" پکارا۔
عہد نامہِ قدیم کا تقاضا تھا کہ تنازعات کو عام طور پر بزرگ، کاہن اور قاضی حل کریں—یعنی جماعت کے وہ نمائندے جنہیں انصاف کرنے کا کام سونپا گیا تھا۔ ہم اسے خروج 18، اور استثنا 1، 19 جیسی جگہوں پر دیکھتے ہیں۔ یسوع نے اپنے دور میں اس اصول کی تصدیق کی، اور اپنے سامعین کو یاد دلایا کہ وہ اب بھی اسرائیل کی جماعت کے اندر اپنے تنازعات حل کرنے کے پابند ہیں۔ لیکن یسوع کا ارادہ یہ بھی تھا کہ اس کے الفاظ اس کی اپنی کلیسیا پر بھی لاگو ہوں، جس کا ذکر اس نے پہلے متی 16 میں کیا تھا۔ یہی وجہ ہے کہ متی نے یسوع کے الفاظ ہمارے لیے ریکارڈ کیے۔ آپ دیکھیں، یسوع اور متی کے ذہن میں، بالکل پولس کے ذہن کی طرح، عہد نامہِ جدید کی کلیسیا دراصل اسرائیل کی عہد نامہِ قدیم کی جماعتوں کی ہی ایک ترقی یافتہ شکل تھی۔ یسوع اسرائیل کی جگہ  کوئی اور کلیسیا کو لانے کے لیے نہیں آیا تھا؛ وہ اسرائیل کو بچانے اور عہد نامہِ جدید کی کلیسیا کی شکل میں اسے بحال کرنے کے لیے آیا تھا۔
جب ہم عہد نامہِ قدیم اور عہد نامہِ جدید کی کلیسیاؤں کے درمیان تسلسل کو دیکھتے ہیں، تو یسوع کے اُس مرکزی کردار کو پہچاننا ضروری ہے جو ان دونوں کلیسیاؤں کو آپس میں جوڑتا ہے۔  اول ،  عہد نامہِ جدید وسیع تر معنوں میں یسوع کو  بنی اسرائیل کے ساتھ خدا کے وعدوں کی تکمیل کے طور پر پیش کرتا ہے۔ جیسا کہ ہم رومیوں 1:8-4 اور گلتیوں 16:3-29 میں دیکھتے ہیں، یسوع وہ وفادار اسرائیلی ہے جو خدا کے عہد پر قائم رہتا ہے اور ان تمام برکتوں کا وارث ٹھہرتا ہے جن کا وعدہ خدا نے ابرہام اور موسیٰ سے کیا تھا۔ اور جیسا کہ ہم لوقا 32:1 اور اعمال 31:2-33 میں سیکھتے ہیں، وہ داؤد کا بیٹا ہے جو داؤد کے تخت کو بحال کرتا ہے اور اسرائیل اور یہوداہ پر حکومت کرتا ہے۔ یسوع نے ماضی سے ناطہ نہیں توڑا۔ وہ عہد نامہِ قدیم کی کلیسیا کا نکتہِ کمال، اس کا سب سے کامل رکن اور خادم ہے۔
اور دوم، یسوع عہد نامہِ جدید کی کلیسیا کا بانی ہے۔ یسوع  وہی ہے جو   بحالی اور تجدید لایا جس نے عہد نامہِ قدیم کی ناکام ہوتی ہوئی کلیسیا کو عہد نامہِ جدید کی کلیسیا میں تبدیل کر دیا۔ کلامِ مقدس اسے افسیوں 23:5 اور کلسیوں 18:1 میں کلیسیا کا سر کہتا ہے۔ وہ افسیوں 22:5-33 اور مکاشفہ 1:19-10 میں کلیسیا کا دُلہاہے۔ اور یہ خود یسوع ہے جو متی 18:28-20 میں ' ارشادِاعظم' کے ذریعے کلیسیا کو اپنا تفویض کردہ اختیار حاصل کرنے کے لیے مقرر کرتا ہے۔ یسوع کلیسیا سے محبت کرتا ہے، اسے منظور کرتا ہے اور اسے بااختیار بناتا ہے۔
عہد نامہِ قدیم کی کلیسیا کا یسوع مسیح کے ساتھ تعلق اپنی اصل میں، اپنے مرکزمیں، بالکل ویسا ہی ہے جیسا عہد نامہِ جدید کی کلیسیا کا یسوع مسیح کے ساتھ تعلق ہے۔ کچھ مسیحیوں کو، "عہد نامہِ قدیم کی کلیسیا" کی اصطلاح کافی عجیب لگ سکتی ہے۔ ہم شاید یہ سوچتے ہوں کہ کلیسیا اعمال 2 میں پینتیکوست کے دن پیدا ہوئی تھی۔ لیکن، اگر ہم کلیسیا کو خدا کے ان لوگوں کے طور پر سوچیں جن کے ساتھ اس نے ایک عہد قائم کیا ہے، یعنی  خدا کے وہ لوگ جنہیں خدا نے خداوند یسوع مسیح کے کام کے ذریعے نجات دی  ہے، تو عہد نامہِ قدیم کی کلیسیا محض ان ایمانداروں کا گروہ ہے جو اس دن کے منتظر تھے جب مسیح آئے گا اور خدا نجات کو مکمل کرے گا۔ اور اس طرح عہد نامہِ قدیم کی کلیسیا خدا کے فضل، خدا کے بہائے گئے خون، صلیب پر یسوع مسیح کے خون پر بھروسہ کرتی تھی... عہد نامہِ قدیم کے مسیحی، عہد نامہِ قدیم کے ایماندار، عہد نامہِ قدیم کی کلیسیا کے ارکان ہمارے خداوند یسوع مسیح کے   کام  کی تکمیل کے منتظر تھے... انہوں نے خدا کے قادرِ مطلق، بلا استحقاق فضل اور رحم پر بھروسہ کیا جو ان کے گناہوں کو معاف کرے گا اور   خدا کے ساتھ ان کی صلح کرائے گا۔ لہٰذا، معاملے کا خُلاصہ  یہ ہے کہ خدا کے ساتھ   عہد نامہِ قدیم کے ایماندار وں اور عہد نامہِ قدیم کی کلیسیا کا تعلق  بالکل ویسا ہی ہے جیسا بطور عہد نامہِ جدید کے ایمانداروں  اور ایک عہد نامہِ جدید کی کلیسیا ہمارا رشتہ خدا کے ساتھ ہے  ۔
— ڈاکٹر سیموئیل لنگ

اب تک، ہم نے کلیسیا کے عہد نامہِ قدیم کے پس منظر اور یسوع کی زمینی خدمت کے نکتہ ِ نظر سے کلیسیا کی منظوری کا جائزہ لیا ہے۔ اس موڑ پر، ہم ان پہلوؤں  کے کچھ اثرات پر غور کرنے کے لیے تیار ہیں۔
اثرات
جب ہم یہ جان جاتے  ہیں کہ یسوع نے عہد نامہِ جدید کی کلیسیا کو عہد نامہِ قدیم کے اسرائیل کی بحالی اور ترقی کے طور پر مقرر کیا ہے، تو اس کا ایک اہم  نتیجہ  یہ نکلتا ہے کہ عہد نامہِ قدیم میں اسرائیل اور عہد نامہِ جدید میں مسیحی کلیسیا کے درمیان بنیادی تسلسل بن جاتا  ہے۔ عملی سطح پر، ہمیں توقع کرنی چاہیے کہ عہد نامہِ جدید میں خدا کے لوگوں کی جماعت اپنی عہد نامہِ قدیم کی جڑوں کی عکاسی کرے گی۔ بلاشبہ، کچھ چیزیں مختلف ہیں، اور عہد نامہِ جدید ان تبدیلیوں کی نشاندہی کرنے میں بڑی  احتیاط برتتا ہے۔ لیکن عہد نامہِ جدید یہ بھی سکھاتا ہے کہ کلیسیا بہت حد تک اسرائیل جیسی  ہی ہے۔
تسلسل کے نکات اتنے زیادہ ہیں کہ ہم ان سب کا ذکر نہیں کر سکتے۔ لیکن ان میں سے تین  اس لائق ہیں کہ انہیں  تفصیلی  طور پر   بیان کیا جائے ۔ پہلا یہ کہ، عہد نامہِ قدیم کی کلیسیا اور عہد نامہِ جدید کی کلیسیا کے مقصد میں بہت بڑا تسلسل ہے۔
مقصد
ماہرینِ الٰہیات اکثر دنیا کی تاریخ کا خلاصہ تین مراحل میں بیان کرتے ہیں: تخلیق، زوال اور  نجات ۔ تخلیق کے مرحلے میں، جو پیدائش 1-2 میں بیان کیا گیا ہے، خدا نے دنیا، پودوں، جانوروں اور انسان کو پیدا کیا۔ اور دنیا کے ایک خاص حصے میں، اس نے باغِ عدن بنایا۔ اور خدا کے حکم کے مطابق، یہ انسانیت کی ذمہ داری تھی کہ وہ زمین کو معمور کرے اور اسے مغلوب کرے، اسے باغِ عدن کی طرح بنائے: یعنی ایسی جگہ جو خدا کی پاک اور ظاہر موجودگی کے لیے موزوں ہو۔ زوال کے مرحلے میں، جو پیدائش 3 میں درج ہے، انسانیت نے خدا کے خلاف بغاوت کی اور اسے باغِ عدن سے نکال دیا گیا۔ اور انسانیت کے گناہ میں پڑ جانے سے پوری کائنات بگڑ گئی۔ پولس نے رومیوں 20:8-22 میں اس کی وضاحت کی۔ باقی تاریخ  نجات  کے مرحلے پر مشتمل ہے، جس میں خدا انسانیت کو ایک کامل حالت میں بحال کرنے کے لیے کام کر رہا ہے، اور انسان کے ذریعے کائنات کو اس کی اصلی حالت میں بحال کر رہا ہے۔ نجات  کے دور کی آخری حالت وہ نیا آسمان اور نئی زمین ہوگی جس کے بارے میں ہم یسعیاہ 17:65، 22:66؛ 2 پطرس 13:3، اور مکاشفہ 1:21 میں پڑھتے ہیں۔ اور انسانیت اور کائنات کی یہ نجات  دونوں عہد ناموں میں ہمیشہ سے خدا کی کلیسیا کا مقصد رہی ہے۔
آج کی  دنیا میں، کلیسیا اب بھی کائنات کی بحالی کے اس مقصد کی طرف کوشاں ہے۔ عہد نامہِ جدید کی تعلیم کی ترجیحات پر عمل کرتے ہوئے، ہم یہ  کام بنیادی طور پر انجیل کی منادی کے ذریعے کرتے ہیں، یہ جانتے ہوئے کہ ہر وہ شخص جو مسیح کے پاس آتا ہے، وہ نجات  کی آخری حالت کی طرف ایک قدم کی نمائندگی کرتا ہے۔ ہم  یہ کام  دنیا میں مسیحیوں کے طور پر رہنے، اپنے پڑوسیوں کو مسیح کی محبت دکھانے، اور اپنے ارد گرد کی ثقافتوں کو بدلنے کے ذریعے بھی کرتے ہیں تاکہ وہ خدا کے جلال، عزت اور کردار کی عکاسی کریں۔ اور ہم یہ اس دن کی امید اور دعا کر کے کرتے ہیں جب یسوع اپنی نجات  کا کام مکمل کرنے کے لیے واپس آئے گا۔
موجودہ دور میں عہد نامہِ قدیم کی کلیسیا اور عہد نامہِ جدید کی کلیسیا کے درمیان تسلسل کا دوسرا نکتہ یہ ہے کہ خدا کے لوگوں کی دونوں جماعتوں میں ایماندار اور غیر ایماندار دونوں شامل ہیں۔
ایماندار اور غیر ایماندار  
یاد رکھیں کہ عہد نامہِ قدیم اور عہد نامہِ جدید میں خدا کی کلیسیا کبھی بھی کامل نہیں تھی۔ عہد نامہِ قدیم میں، کچھ قدیم اسرائیلی خدا کے وفادار تھے اور انہوں نے خدا کی برکتیں حاصل کیں۔ لیکن بہت سے دوسروں نے   خدا کے خلاف بغاوت کی اور اس کی الٰہی لعنتوں  کے سزا وار ٹھہرے۔ ہم  یہ پورے عہد نامہِ قدیم میں دیکھتے ہیں، لیکن شاید یہ خدا کے عہدی برکتوں اور لعنتوں کے خلاصوں میں سب سے زیادہ واضح نظر آتا  ہے، جیسے کہ  ہم  احبار 26 اور استثنا 27-30 میں  دیکھتے  ہیں۔
اور  یہی  بات یسوع کے پیروکاروں کی جماعت، یعنی عہد نامہِ جدید کی کلیسیا کے بارے میں بھی سچ ہے۔ ہماری کلیسیاؤں میں ایمانداروں کے درمیان ہمیشہ غیر ایماندار بھی ملے جلے ہوتے ہیں۔ مثال کے طور پر، یہوداہ رسولوں کے درمیان بے وفا تھا۔ ہمیں خاص طور پر یوحنا 70:6، 71 میں یہ بتایا گیا ہے، اور ہم   مسیح کے ساتھ اس کی غداری میں بھی یہ دیکھتے ہیں۔ کلیسیا کی یہ ملی جلی نوعیت مکاشفہ 2 اور 3 میں کلیسیاؤں کے نام خطوط میں بھی نظر آتی ہے۔ مکاشفہ کے ان  ابواب  میں توقع کی جاتی ہے کہ کلیسیا میں موجود سچے ایماندار غالب آئیں گے۔ لیکن وہاں یہ وارننگ بھی ہے کہ جو غالب نہیں آئیں گے وہ اپنے بے وفا دلوں  کو ظاہر کر دیں  گے۔ اور 1 یوحنا کا زیادہ تر خط کلیسیا میں سچے اور جھوٹے ایمانداروں کے درمیان فرق کرنے کے لیے وقف ہے۔ اس کے علاوہ، بہت سے دوسرے اقتباسات کلیسیا میں جھوٹے استادوں کے بارے میں خبردار کرتے ہیں، یا ان لوگوں کی حوصلہ افزائی کرتے ہیں جو ایمان کا اقرار کرتے ہیں کہ وہ اپنے ایمان کو ثابت کرنے کے لیے آخر تک ثابت قدم رہیں۔ 2 کرنتھیوں 5:13 میں، پولس نے بھی اس حقیقت کو تسلیم کیا، اور لوگوں کو اس پر غور کرنے کی ترغیب دی۔ دیکھیں کہ اس نے وہاں کیا لکھا:
تُم اپنے آپ کو آزماؤ کہ اِیمان پر ہو یا نہیں۔ اپنے آپ کو جانچو۔ کیا تُم اپنی بابت یہ نہیں جانتے کہ یِسُوعؔ مسِیح تُم میں ہے؟ ورنہ تُم نامقبُول ہو۔ (2 کرنتھیوں 5:13) 
پولس چاہتا تھا کہ ہر کوئی اس بات کو  سمجھے  کہ صرف کلیسیا کی رکنیت، بپتسمہ، اور ایمان کا معتبر اقرار ہی  یسوع مسیح پر نجات بخش ایمان کی یقینی علامات نہیں ہیں۔ وہ لوگ جو کبھی بھی سچے ایمان کے ساتھ مسیح کے پاس نہیں آئے، وہ بھی یہ کام  تو کرتے ہیں۔ اس لیے، پولس نے کلیسیا کے لوگوں کی حوصلہ افزائی کی کہ وہ خود کو جانچیں،  اور اس بات کو یقینی بنائیں کہ وہ نجات کے لیے واقعی مسیح پر بھروسہ کر رہے ہیں۔
یقیناً، انسان ہونے کے ناطے ہم دوسرے شخص کے دل کی حالت نہیں جان سکتے۔ ہم صرف ان کے اعمال دیکھ سکتے ہیں اور ان کے الفاظ سن سکتے ہیں۔ اس لیے، اکثر ہمارے لیے یہ بتانا ناممکن ہوتا ہے کہ سچے ایماندار کون ہیں۔ لیکن یہ علم کہ ہماری جماعتوں میں غیر ایماندار ہو سکتے ہیں، پھر بھی کلیسیا میں اپنے آپ کو اور دوسروں کو دیکھنے کے ہمارے انداز  پر اثر انداز ہونا چاہیے۔ ہمیں یاد رکھنا چاہیے کہ پوری کلیسیا کو انجیل کی تعلیم اور منادی دیتے رہیں تاکہ ان لوگوں کو بچایا جا سکے جو ابھی تک ایمان نہیں لائے—چاہے ہم   نہ  بھی جانتے ہوں  کہ وہ کون ہیں۔ ہمیں کلیسیا میں ان لوگوں کے لیے تیار رہنا چاہیے جو خدا کے متلاشی ہیں،اور ان کی  کلیسیا میں آنےکی حوصلہ شکنی نہیں کرنی چاہیے، چاہے انہوں نے ابھی تک مسیح پر بھروسہ نہ بھی  کیا ہو۔ اور ہمیں دوسروں کے ساتھ صابر رہنا چاہیے۔ ہمیں یہ جاننے کی ضرورت ہے  کہ ایمان اور پختگی میں بہت بڑا تنوع پایا جاتا ہے، یہاں تک کہ ان لوگوں میں بھی جو طویل عرصے سے کلیسیا میں ہیں۔
عہد نامہِ قدیم کی کلیسیا اور عہد نامہِ جدید کی کلیسیا کے درمیان تسلسل کا تیسرا نکتہ یہ ہے کہ خدا کے حضور ان کی ذمہ داریاں یکساں تھیں۔
ذمہ داریاں   
دونوں عہد ناموں میں خدا کے لوگوں کو خدا سے محبت کرنے، پوری دنیا میں اس کی بادشاہی پھیلانے اور اسے جلال دینے کی ذمہ داری دی گئی تھی۔ خدا کے لیے محبت کے حوالے سے، استثنا 5:6-6 نے عہد نامہِ قدیم کی کلیسیا کو سکھایا کہ وہ دل سے خدا سے محبت کریں اور دل سے اس کے قانون کی فرمانبرداری کریں۔ اسی طرح، عہد نامہِ جدید کی کلیسیا کو بھی خدا سے محبت کرنے اور اس کے قانون پر عمل کرنے  کا حکم دیا گیا  ہے۔ جیسا کہ یسوع نے متی 37:22 میں سکھایا، خدا کے لیے دل سے  محبت رکھنا،  شریعت کا سب سے بڑا حکم ہے۔ اور جیسا کہ یوحنا نے 1 یوحنا 3:5 میں سکھایا، خدا کے لیے دلی محبت کا نتیجہ اس کے احکامات کی دل سے فرمانبرداری کی صورت میں نکلتا ہے۔
ایک سوال جو لوگ اکثر پوچھتے ہیں وہ یہ ہے کہ کیا عہد نامہِ جدید کی کلیسیا کے لیے عہد نامہِ قدیم کی شریعت پر عمل کرنا ضروری ہے؟ اور اس کا جواب ایک واضح "ہاں" اور "ناں" ہے۔ "ناں" اس معنی میں کہ وہ مخصوص احکامات جو عہد نامہِ قدیم کی توریت میں پائے جاتے ہیں، وہ درحقیقت ہمارے لیے ختم کر دئے  گئے ہیں۔ ہمارے لئے اپنے لڑکوں کا ختنہ کرنا لازم نہیں ہے۔ ہمارے لیے سال میں تین بار ہیکل جانا ضروری نہیں ہے۔ ہم پر لازم نہیں ہے کہ۔۔۔ وغیرہ وغیرہ ۔۔۔اور  یہ ایک طویل فہرست بن جاتی ہے۔ درحقیقت، یہی یروشلم کی کونسل کی بحث تھی جو اعمال 15 میں درج ہے۔ تاہم، عہد نامہِ قدیم کی توریت کا مقصد کیا ہے؟ ... اس لحاظ سے کہ توریت ہم پر خدا کے کردار اور فطرت کو ظاہر کرتی ہے، اور وہ کردار اور فطرت جس میں ہماری شرکت متوقع ہے۔ جی ہاں، اس لحاظ سے، توریت اب بھی لاگو ہوتی ہے۔ اور میں سمجھتا ہوں کہ آپ یہ پولس کے خطوط میں دیکھتے ہیں۔ پولس اپنے قارئین سے کہہ سکتا ہے: نہیں، آپ آزاد ہیں۔ آپ کو وہ تمام کام کرنے کی ضرورت نہیں ہے۔ اور چونکہ آپ آزاد ہیں، اس لیے یقیناً آپ چوری نہیں کریں گے، آپ جھوٹ نہیں بولیں گے، آپ لالچ نہیں کریں گے، آپ زنا نہیں کریں گے (یعنی اخلاقی اصول اسی طرح قائم  ہیں)۔ تو کیا مسیحیوں کے لیے اپنی نجات کی خاطر توریت پر عمل کرنا ضروری ہے؟ بالکل نہیں۔ لیکن ان لوگوں کے طور پر جنہیں مفت میں نجات ملی ہے، کیا ہم سے خدا کی زندگی میں شریک ہونے اور اسے ظاہر کرنے کی توقع کی جاتی ہے؟ جی ہاں۔
— ڈاکٹر جان اوسوالٹ

غور کریں کہ پرانے اور نئے دونوں عہد ناموں میں خدا کے لوگوں کو خدا کی بادشاہی پھیلانی تھی۔ عہد نامہِ قدیم کی کلیسیا جانتی تھی کہ پیدائش 4:17-5 میں خدا نے وعدہ کیا تھا کہ ابرہام بہت سی قوموں کا باپ ہوگا۔ اور جیسا کہ پولس نے رومیوں 13:4 میں سکھایا، عہد نامہِ قدیم کی کلیسیا جانتی تھی کہ یہ وعدہ انہیں ایمان کے ذریعے پوری دنیا میں خدا کی بادشاہی پھیلانے کا پابند کرتا ہے۔ اسی طرح، عہد نامہِ جدید کی کلیسیا اب بھی ہر قوم تک انجیل پہنچا کر اس منصوبے پر عمل پیرا ہے۔ جیسا کہ یسوع نے متی 19:28 میں اپنی کلیسیا کو حکم دیا:
پس تم جا کر سب قوموں کو شاگرد بناؤ (متی 19:28) 
عہد نامہِ قدیم کے اسرائیل اور عہد نامہِ جدید کی کلیسیا کے درمیان تیسری مشترکہ ذمہ داری خدا کو جلال دینا تھا۔ عہد نامہِ قدیم کی کلیسیا کے لیے ہم اسے زبور 12:86، زبور 18:115، اور یہاں تک کہ عہد نامہِ قدیم کی دنیا کی عہد نامہِ جدید میں دی گئی وضاحتوں، جیسے اعمال 24:17-28 میں دیکھتے ہیں۔ یہ اس حقیقت سے بھی ظاہر ہے کہ ہم خدا کی صورت پر پیدا کیے گئے ہیں، جیسا کہ پیدائش 27:1 سکھاتا ہے۔ عہد نامہِ قدیم کی دنیا میں، 'تصویریں' بادشاہوں کے مجسمے ہوتے تھے جو لوگوں کو بادشاہوں سے محبت، فرمانبرداری اور ان کی تعظیم کی یاد دلاتے تھے۔ انسان خدا کی صورت   کے طور پر اس لیے بنائے گئے ہیں کہ وہ اسے جلال دیں۔ اور اسی طرح، عہد نامہِ جدید کی کلیسیا کو بھی خدا کو جلال دینا ضروری  ہے۔ یہ 1 کرنتھیوں 31:10، 1 پطرس 11:4، مکاشفہ 11:4، اور بہت سی دوسری جگہوں پر سکھایا گیا ہے۔
خدا کلیسیا پر جو ذمہ داریاں ڈالتا ہے وہ بوجھل نہیں ہیں—تب تک  نہیں جب تک  ہم مسیح میں ہوں۔ لیکن  اگر ہمیں اپنی ذاتی قابلیت کی بنیاد پر خدا کے سامنے کھڑا ہونا پڑتا، تو ہم اپنی ذمہ داریوں کے بوجھ تلے دب جاتے۔ لیکن مسیح میں، کلیسیا کے حقیقی ایماندار سزا کے حکم سے آزاد ہیں، اور وہ ناکامی کے خوف کے بغیر خداوند کی بادشاہی پھیلانے، اس کے قانون پر عمل کرنے اور اسے جلال دینے کے لیے کام کرنے کے قابل ہیں۔ درحقیقت، ہمیں  کامیابی کی حتمی ضمانت دی گئی ہے۔ اگرچہ ہمیں عارضی رکاوٹوں کا سامنا کرنا پڑ سکتا ہے، لیکن تاریخ خدا کی ناقابلِ تسخیر فتح کی طرف بڑھ رہی ہے۔ اور یہ کلیسیا کے ذریعے آگے بڑھ رہی ہے۔ لہٰذا، ہم جتنے زیادہ فرمانبردار ہوں گے—جتنا زیادہ ہم اپنی ذمہ داریوں کو پورا کریں گے—خدا اتنی ہی جلدی اپنی بادشاہی کو اس کی جلالی تکمیل تک پہنچائے گا۔
جس طرح سے کلیسیا عہد نامہِ قدیم میں اپنے ابتدائی مراحل سے ترقی کر کے اس بدن میں ڈھلی جس کی توثیق یسوع نے عہد نامہِ جدید میں کی، اس سے یہ واضح ہے کہ کلیسیا کو خدا کی طرف سے مکمل منظوری حاصل ہے۔ کلیسیا اس لیے وجود رکھتی ہے کیونکہ خدا چاہتا ہے کہ اس کا  وجود قائم  رہے، اور اس لیے کہ یہ اس کے مقصد کی تکمیل کرتی ہے۔ یہ محض کوئی انسانی ایجاد نہیں ہے۔ اور یہ بائبل کے مذہب کا کوئی بگاڑ نہیں ہے۔ یہ مسیح کی دلہن اور بدن ہے، جس سے خدا محبت کرتا ہے، اور جو اس کی خدمت اور جلال کے لیے وقف ہے۔
کلیسیا کی اس الٰہی منظوری کو ذہن میں رکھتے ہوئے، اب ہم اپنے دوسرے بڑے موضوع کی طرف مُڑنے  کے لیے تیار ہیں: یہ حقیقت کہ کلیسیا پاک  ہے۔
پاک

پوری بائبل میں تقدس یا پاکیزگی کے تصور کے لیے کئی مختلف الفاظ استعمال ہوئے ہیں۔ عہد نامہِ جدید میں کلیسیا کو "پاک" یا "مقدس"   کہا گیا ہے۔ اور وہ لوگ جو کلیسیا کا حصہ ہیں، "مقدسین"   کہلاتے ہیں۔ یہ تینوں الفاظ—پاک، مقدس، اور مقدسین—یونانی زبان کے ایک ہی لفظی گروہ سے نکلے ہیں۔ "پاک" کا ترجمہ صفت hagios سے کیا گیا ہے۔ "تقدیس"   فعل hagiazo سے ہے، جس کا مطلب ہے پاک کرنا۔ اور "مقدسین"   اسم hagios سے ہے، جس کا مطلب ہے وہ جو پاک ہے۔ عہد نامہِ قدیم میں یہی تصورات عبرانی الفاظ سے ظاہر کیے گئے ہیں، جیسے صفت qadosh (پاک)، فعل qadash (پاک کرنا)، اور اسم qodesh (وہ جو پاک ہے)۔
اب، جب ہم پاکیزگی کے بارے میں بات کرتے ہیں، تو بہت سے مسیحی یہ سوچنے کے عادی ہیں کہ پاکیزگی وہ چیز ہے جو خدا کو اس کی مخلوق سے ممتاز کرتی ہے۔ اکثر یہ کہا جاتا ہے کہ خدا کا تقدس اس کی وہ صفت ہے جس کی بنا پر وہ اپنی مخلوق سے بالکل الگ یا بالکل مختلف ہے۔ لیکن کلامِ مقدس میں لفظ "پاک" صرف اسی ایک طریقے سے استعمال نہیں ہوا۔ بائبل مخلوقات اور اشیاء کو بھی پاک کہتی ہے، جب ان میں ایسی خاص خصوصیات ہوں جو خدا کے اپنے تقدس کی عکاسی کریں۔ اور اسی معنی میں رسولوں کا عقیدہ کہتا ہے کہ کلیسیا پاک ہے۔
ہم   کلیسیا کے  پاک  ہونے کے تصور پر  دو حصوں میں غور کریں گے۔ پہلے، ہم لفظ "پاک" کی تعریف متعین کریں گے۔ اور دوسرے، ہم اس تعریف کو ان لوگوں کی شناخت کے لیے استعمال کریں گے جو پاک ہیں۔ آئیے بائبل  کے مطابق پاکیزگی کی  تعریف سے آغاز کرتے ہیں۔
تعریف
کلامِ مقدس میں پاکیزگی کا تصور کافی پیچیدہ ہے۔ لیکن یہ کہنا درست ہوگا کہ جب بائبل کسی شخص یا چیز کو پاک کہتی ہے، تو سب سے بنیادی خیال یہ ہوتا ہے کہ وہ  اخلاقی طور پر خالص اور صاف ہے، اور اسی سے جڑے ہوئے ایک مفہوم میں، "پاک"  کا  لفظ ان لوگوں اور چیزوں کو بھی بیان کر سکتا ہے جو خدا کی خاص خدمت   میں استعمال کے لیے الگ کیے گئے ہوں۔
آئیے اس تعریف کے دونوں پہلوؤں کو دیکھتے ہیں، جس کا آغاز "اخلاقی طور پر خالص" ہونے سے کرتے ہیں۔ جب ہم کہتے ہیں کہ کوئی شخص یا چیز اخلاقی طور پر خالص اور صاف  ہے، تو ہماری مراد یہ ہوتی ہے کہ وہ گناہ اور بگاڑ سے پاک ہے۔ اخلاقی پاکیزگی کے معنی میں، تقدس کی جڑیں خدا کے کردار میں پیوست ہیں۔ کلامِ مقدس کئی مقامات پر خدا کو "قدوس" یا "پاک ہستی" کے طور پر بیان کرتا ہے، جیسے کہ 2 سلاطین 22:19؛ امثال 10:9؛ یسعیاہ 11:30-15؛ اور 1 یوحنا 20:2 میں نظر آتا ہے۔
یہ صرف یہی نہیں ہے کہ خدا لامحدود ہے اور ہم محدود، بلکہ یہ کہ وہ اخلاقی طور پر ہم سے بالکل الگ  اور جُدا ہے۔ اُس میں نہ تو کوئی تاریکی ہے اور نہ بدلنے والا سایہ۔ اُس میں کوئی بری تحریک یا غلط کام کرنے کا رحجان نہیں ہے۔ اس میں برائی کرنے  کی چھوٹی سی تمنا  یا خواہش بھی موجود نہیں ہے۔
— ڈاکٹر جے لیگن ڈنکن III

چونکہ خدا مکمل طور پر پاک ہے، اس لیے کوئی بھی گناہ آلود چیز جو اس کی حضوری  میں داخل ہوتی ہے، اس کے انصاف اور غضب کے  نیچے آ جاتی  ہے۔ ہم اسے 1 سموئیل 20:6، 2 سلاطین 3:24، اور عبرانیوں 14:12  جیسے حوالوں  میں  دیکھتے ہیں۔ اگرچہ خدا کچھ دیر کے لیے انصاف کو روک سکتا ہے، لیکن اس کی پاک حضوری آخر کار ان لوگوں کو تباہ کر دے گی جن کا گناہ ڈھانپا نہیں گیا ہے۔ نتیجے کے طور پر، جس کسی کو یا جس چیز کو اس کی موجودگی میں داخل ہونا ہے، اسے پہلے پاک کیا جانا چاہیے۔ مثال کے طور پر،                                                                                                                                                                                                                    یسعیاہ 3:6-7 میں یسعیاہ کے الفاظ پر غور کریں:
[سرافیم] ایک دوسرے کو پکار کر کہہ رہے تھے: قُدُّوس قُدُّوس قُدُّوس ربُّ الافواج ہے۔ساری زمِین اُس کے جلال سے معمُور ہے۔اور پُکارنے والے کی آواز کے زور سے آستانوں کی بُنیادیں ہِل گئِیں اور مکان دُھوئیں سے بھر گیا۔تب مَیں بول اُٹھا کہ مُجھ پر افسوس! مَیں تو برباد ہُؤا! کیونکہ میرے ہونٹ ناپاک ہیں اور نِجس لب لوگوں میں بستا ہُوں کیونکہ میری آنکھوں نے بادشاہ ربُّ الافواج کو دیکھا۔اُس وقت سرافِیم میں سے ایک سُلگا ہُؤا کوئلہ جو اُس نے دست پناہ سے مذبح پر سے اُٹھا لِیا اپنے ہاتھ میں لے کر اُڑتا ہُؤا میرے پاس آیا۔ اور اُس سے میرے مُنہ کو چُھؤا اور کہا دیکھ اِس نے تیرے لبوں کو چُھؤا۔ پس تیری بدکرداری دُور ہُوئی اور تیرے گُناہ کا کفّارہ ہو گیا۔(یسعیاہ 3:6-7) 
ان آیات  میں، یسعیاہ کو ڈر تھا کہ وہ اپنی بدکاری یا گناہ کی وجہ سے پاک خداوند کی خاص حضوری  میں ہلاک ہو جائے گا۔ چنانچہ سرافیم میں سے ایک  نے، جو خدا کے حضور موجود فرشتوں میں سے ایک تھا، خدا کے پاک مذبح سے لیے گئے گرم کوئلے سے یسعیاہ کے گناہ کو صاف کیا۔ اس صفائی کے ذریعے، یسعیاہ گناہ سے پاک ہو گیا—وہ مقدس بنا دیا گیا۔ اور اپنی اس نئی پاکیزگی کی وجہ سے، وہ انصاف کے تحت آئے  بغیر خداوند کی موجودگی میں کھڑا ہونے کے قابل ہوا۔
جیسا کہ ہم یسعیاہ 6 میں دیکھتے ہیں، خدا کا تقدس اس کی "قابلِ انتقال صفات"   میں سے ایک ہے—ایک ایسی صفت جو اس کی ذات کو مکمل اور کامل طور پر بیان کرتی ہے، لیکن محدود طریقوں سے اس کی مخلوقات میں بھی پائی جا سکتی ہے۔ پاکیزگی کی یہی قابلِ انتقال نوعیت ایمانداروں کے لیے پاک ہونے کے بارے میں بائبل کے بہت سے احکامات کے پیچھے کارفرما ہے، جیسا کہ افسیوں 4:1، عبرانیوں 14:12، اور 1 پطرس 15:1، 16 میں ہے۔ ہمیں خدا کی طرح اخلاقی طور پر خالص اور پاک  ہونے کی کوشش کرنی چاہیے۔ یقیناً، ہم اپنی طاقت سے اس کوشش میں کبھی کامیاب نہیں ہو سکتے۔ لیکن مسیح بذاتِ خود کامل اخلاقی پاکیزگی رکھتا ہے۔ اور جب ہم اس میں ہوتے ہیں، تو اس کی راستبازی ہمارے نام لکھ دی جاتی ہے، اور ہمیں بالکل خالص، اور  گناہ اور بگاڑ سے مکمل طور پر پاک شمار کیا جاتا ہے۔
لفظ "پاک" کی ہماری تعریف کا دوسرا پہلو یہ ہے کہ یہ ان لوگوں اور چیزوں کو بیان کرتا ہے جو خدا کی خاص خدمت کے لیے الگ کیے گئے ہیں۔ اس معنی میں،  چاہے وہ اخلاقی طور پر خالص نہ بھی ہوں چ  پاک ہو سکتی ہیں ۔ محض ایک مثال کے طور پر، سنیں کہ پولس نے 1 کرنتھیوں 14:7 میں کیا لکھا:
کیونکہ جو شَوہر بااِیمان نہیں وہ بِیوی کے سبب سے پاک ٹھہرتا ہے اور جو بِیوی بااِیمان نہیں وہ مسِیحی شَوہر کے باعِث پاک ٹھہرتی ہے ورنہ تُمہارے فرزند ناپاک ہوتے مگر اب پاک ہیں۔ (1 کرنتھیوں 14:7) 
یہاں، پولس نے کہا کہ جب ایک ایماندار کی شادی کسی غیر ایماندار سے ہوتی ہے، تو وہ غیر ایماندار پاک ٹھہرتا ہے، یا جیسا کہ دوسرے تراجم میں ہے، وہ غیر ایماندار "مقدس"  بن جاتا ہے۔ خیال یہ ہے کہ اس غیر ایماندار کی شناخت خدا کے ساتھ جڑ جاتی ہے اور وہ اس کی خدمت کے قابل بنا دیا جاتا ہے—اگرچہ اس غیر ایماندار کو مسیح میں خدا کی طرف سے اخلاقی طور پر پاک نہیں کیا گیا ہوتا۔
کچھ مسیحیوں کو یہ سوچنا عجیب لگتا ہے کہ خدا اپنے کام کے لیے نامکمل اور ناپاک لوگوں کو الگ کرتا ہے۔ لیکن اگر ہم اس پر غور کریں تو بائبل ان غیر ایمانداروں کی بہت سی مثالیں فراہم کرتی ہے جنہیں خدا نے اپنی مرضی پوری کرنے کے لیے الگ کیا۔ شاید اس کی سب سے بڑی مثال یہ حقیقت ہے کہ یہوداہ رسول نے ہمارے خداوند اور نجات دہندہ یسوع مسیح کے ساتھ غداری کی۔ جیسا کہ خود یسوع نے سکھایا، یہوداہ کو اسی مقصد کے لیے چنا گیا تھا۔ اور اس کی غداری کا نتیجہ اس پاک ترین اور مقدس ترین قربانی کی صورت میں نکلا جو کبھی خدا کو پیش کی گئی—یعنی اس کے بیٹے کی قیمتی موت۔ اور اگر خدا شریر غیر ایمانداروں کو بھی اپنی خدمت میں استعمال کرنے پر قادر ہے، تو وہ ان پاک لوگوں کی خاص خدمت سے کتنا زیادہ جلال پا سکتا ہے جو اس سے محبت کرتے ہیں؟
اب، جیسا کہ ہم نے دیکھا ہے، بائبل میں پاکیزگی کے تصور  کے کئی پہلو ہیں۔ لہٰذا ہمیں اس بات کو سمجھنے میں محتاط رہنا چاہیے کہ جب کلامِ مقدس کلیسیا کی وضاحت کے طور پر "پاک" یا "مقدس" یا یہاں تک کہ "مقدسین" جیسے الفاظ استعمال کرتا ہے تو اس کا کیا مطلب ہوتا ہے۔ کبھی کبھی، بائبل اس حقیقت کی طرف توجہ دلا رہی ہوتی ہے کہ کلیسیا میں موجود سچے ایماندار مسیح کے اس تقدس کی وجہ سے اخلاقی طور پر خالص اور پاک  ہیں جو انہیں دیا گیا ہے۔ دوسرے اوقات میں، یہ ان لوگوں کی طرف اشارہ کرتا ہے جو خدا کی خاص خدمت کے لیے دنیا سے الگ کیے گئے ہیں، چاہے وہ سچے ایماندار نہ بھی ہوں۔ اور بعض صورتوں میں، یہ اس خیال کی طرف اشارہ کرتا ہے کہ سچے ایمانداروں کو خدا کی خاص خدمت کے لیے الگ کیا گیا ہے۔
صورتحال جو بھی ہو، ایک چیز جو ہم جانتے ہیں وہ یہ ہے کہ ہر وہ چیز اور ہر وہ شخص جو پاک ہے، وہ خدا کے لیے خاص ہے۔ ہم خدا کے نام کی تعظیم کرتے ہیں، اس  کا نام  بے فائدہ لینے سے انکار کرتے ہیں، کیونکہ وہ پاک ہے۔ ہم بائبل کے تابع ہوتے ہیں کیونکہ یہ ہمارے پاک خدا کا پاک کلام ہے۔ ہم زندگی کے ہر پہلو میں اخلاقی پاکیزگی کا احترام کرتے اور اس کی کوشش کرتے ہیں، یہ جانتے ہوئے کہ خداوند ہمیں پاک زندگی گزارنے کے لیے بلاتا ہے۔ اور ہم اس کی پاک کلیسیا میں شرکت کرتے اور اس کے تابع رہتے ہیں۔ جہاں کہیں بھی ہمیں پاکیزگی ملتی ہے، ہم وہاں خدا کے ہاتھ کو  دیکھتے اور پہچانتے ہیں، اور اسے خدائی احترام کے ساتھ برتنے کا خاص خیال رکھتے ہیں۔
پاکیزگی کی اس تعریف کو ذہن میں رکھتے ہوئے، آئیے اسے ان لوگوں کی شناخت دریافت کرنے کے لیے استعمال کریں جو پاک ہیں۔

پاک لوگ
وسیع تر معنوں میں، بائبل  اُن لوگوں کو  "پاک" کہتی ہے جو  باقی دنیا سے الگ کر دیے جائیں تاکہ خدا کی خاص خدمت کے لیے کام  کریں۔ مثال کے طور پر، عہد نامہِ قدیم کے پورے اسرائیل کو باقاعدگی سے "پاک" کہا جاتا تھا کیونکہ خدا اس قوم کے ساتھ عہد میں شریک  تھا۔ ہم یہ بات  خروج 5:19-6، استثنا 6:7-9 اور 9:28، اور حزقی ایل 26:37-28 جیسے حوالوں میں  دیکھتے ہیں۔ اور یہی  سلسلہ  عہد نامہِ جدید کی کلیسیا میں بھی جاری ہے۔ مثال کے طور پر، لوقا 72:1 میں یسوع کے بارے میں ذکر ہے کہ وہ خدا کے "پاک عہد" کو پورا کرنے کے لیے آیا۔ اور چونکہ مسیحی  کلیسیا کو نئے عہد کے تجدید شدہ اور بحال شدہ اسرائیل کے طور پر سمجھا جاتا ہے، اس لیے اسے بھی پاک کہا جاتا ہے۔ ہم اسے کلسیوں 12:3، عبرانیوں 29:10، اور  دیگر کئی   جگہوں پر دیکھتے ہیں۔ ایک مثال کے طور پر، 1 پطرس 9:2 میں عہد نامہِ جدید کی کلیسیا کے لیے پطرس کے الفاظ دوبارہ سنیں:
تُم ایک برگُزِیدہ نسل۔ شاہی کاہِنوں کا فِرقہ۔ مُقدّس قَوم اور اَیسی اُمّت ہو جو خُدا کی خاص مِلکِیّت ہے (1 پطرس 9:2) 
یہاں، پطرس نے عہد نامہِ قدیم کے ایسے  کئی اقتباسات سے حوالہ دیا جو اسرائیل کے تقدس کے بارے میں بات کرتے تھے، لیکن اس نے ان کا اطلاق  مسیحی کلیسیا پر کیا۔ اس کا نکتہ ِ نظر یہ تھا کہ عہد نامہِ قدیم اور جدید دونوں میں کلیسیا ایک ہی پاک گروہ تھی۔
جیسا کہ ہم نے دیکھا ہے، اسرائیل یا عہد نامہِ جدید کی کلیسیا میں ہر کوئی سچا ایماندار نہیں تھا۔ اس کے باوجود، وہ سب پاک سمجھے جاتے تھے کیونکہ وہ خدا کی عہدی برادری کا حصہ تھے۔یعنی وہ ایسے  لوگ  تھے جو خدا کے ساتھ عہد میں شامل  تھے۔ عہدی برادری میں شامل ایمانداروں کا تقدس غیر ایمانداروں کے تقدس سے بڑھ کر تھا۔ غیر ایماندار صرف اس لیے پاک تھے کیونکہ وہ خدا کے لیے الگ کیے گئے تھے۔ لیکن ایماندار نہ صرف اس لیے پاک تھے کہ وہ الگ کیے گئے تھے، بلکہ اس لیے بھی کہ وہ مسیح میں اخلاقی طور پر پاک تھے  اور خدا کے فرمانبردار بھی  تھے۔ یقیناً، مقصد ہمیشہ یہی تھا کہ پوری عہدی برادری ایمان لائے—تاکہ ہر کوئی خدا کا وفادار ہو اور اخلاقی طور پر پاک زندگی گزارے۔
پاک لوگوں کے بارے میں سوچنے کا ایک  بہتر  طریقہ "نظر آنے والی  کلیسیا" (visible church) اور "نظر نہ آنے والی  کلیسیا" (invisible church) کے روایتی فرق میں پایا جاتا ہے۔ آئیے ان  دونوں میں سے ہر ایک کا جائزہ لیں۔اس  کا آغاز ہم  نظر آنے کلیسیا سے کریں گے۔

نظر آنے والی  کلیسیا 
اس  سے مراد وہ کلیسیا ہے جسے ہم دیکھ سکتے ہیں، ظاہر ہے، اس معنی میں کہ وہ نظر آتی ہے۔ پس، نظر آنے والی  کلیسیا  میں وہ لوگ ہوں گے جو دنیا بھر میں کلیسیا ہونے کا دعویٰ کرتے ہیں۔  یہ وہ تمام فرقے ہیں  جو یسوع مسیح کی پیروی کا دعویٰ کرتے ہیں، اور آج کی دنیا میں خدا کے مقصد اور کلام پر چلنے کا دعویٰ کرتے ہیں۔ اس میں متعدد فرقے شامل ہیں ، اور وہ لوگ بھی شامل ہیں  جو کسی خاص فرقے سے وابستہ نہیں ہیں لیکن خود کو مسیح کا پیروکار سمجھتے ہیں۔
— ڈاکٹر مارک ایل سٹراس

کسی بھی   زمانے میں، نظر آنے والی  کلیسیا میں وہ تمام لوگ شامل ہوتے ہیں جو باقاعدگی سے جمع ہونے والی کلیسیا کا حصہ ہیں، قطع نظر اس کے کہ ان کے دلوں کی حالت کیا ہے۔ لوگوں کو نظر آنے والی   کلیسیا کا حصہ کئی مختلف طریقوں سے شمار کیا جا سکتا ہے۔ وہ خدا کے عہد میں تصدیق شدہ ہو سکتے ہیں، جیسے عہد نامہِ جدید میں بپتسمہ کے ذریعے، یا عہد نامہِ قدیم میں ختنہ کے ذریعے؛ یا وہ مسیح پر ایمان رکھ سکتے ہیں یا اس کا اقرار کر سکتے ہیں۔ ان کلیسیاؤں میں جو باقاعدہ رکنیت نہیں رکھتیں، یا جو بپتسمہ جیسی عہدی تصدیقی رسومات پر عمل نہیں کرتیں، وہاں لوگوں کو محض اس لیے عہدی رکن شمار کیا جا سکتا ہے کیونکہ وہ باقاعدگی سے کلیسیا کی تعلیم کے تابع ہوتے ہیں۔ یا، جیسا کہ پولس نے 1 کرنتھیوں 14:7 میں سکھایا، ان کا محض   ایماندار والدین یا  ایک شریکِ حیات ہونا ہی کافی ہو سکتا ہے۔ مثال کے طور پر، عہد نامہِ قدیم میں، اسرائیل کی پوری قوم کلیسیا کا حصہ تھی، اگرچہ ہر کسی کے پاس نجات بخش ایمان نہیں تھا۔ کم از کم، وہ سب قوم کے اندر موجود تھے۔ اس کے علاوہ، جیسا کہ خدا نے پیدائش 17 میں ہدایت دی تھی، ان سب کی مردوں کے ختنہ کے ذریعے خدا کے عہد میں تصدیق کی گئی تھی۔
عہد نامہِ جدید میں، ہم کچھ اسی جیسی چیز  دیکھتے ہیں۔ ہر وہ شخص جو کلیسیائی اجتماعات کا حصہ تھا، اسے کلیسیا کا حصہ شمار کیا جاتا تھا۔ اس میں وہ تمام لوگ شامل تھے جنہوں نے ایمان کا اقرار کیا، جنہیں بپتسمہ دیا گیا۔  ایمانداروں کے بچے اور شریکِ حیات، اور اکثر ان کے گھریلو ملازم اور غلام بھی ان میں شامل تھے۔ مثال کے طور پر، جب پولس نے مختلف کلیسیاؤں کو خطوط لکھے، تو اس کا کہنا تھا کہ وہ خطوط ہر اس شخص کو پڑھ کر سنائے جائیں جو براہِ راست ان کلیسیاؤں سے وابستہ تھا۔  پولس نے نصیحت کی  کہ  لوگ خود کو پرکھیں کہ آیا وہ واقعی ایمان رکھتے ہیں یا نہیں۔ اس کی وجہ یہ تھی کہ  پولس کو پورا یقین تھا کہ کلیسیا کے اندر غیر ایماندار بھی ہوں گے۔ ہم اسے 2 کرنتھیوں 5:13 جیسے حوالوں  میں دیکھتے ہیں۔ یسوع کو بھی متی 24:13-30 میں گندم اور کڑوے دانوں   کی  تمثیل میں یہی توقع تھی، جہاں اس نے کہا تھا کہ غیر ایمانداروں کو کلیسیا سے باہر نہ نکالو۔ ہم یہی چیز مکاشفہ 2 اور 3 میں کلیسیاؤں کے نام خطوط میں بھی دیکھتے ہیں، جہاں یسوع نے مسلسل انہیں غالب آنے اور آخر تک برداشت کرنے کی ترغیب دی۔ اور ہم یہی زور عبرانیوں 4:6-8 اور 29:10 جیسے اقتباسات میں نئے عہد کو توڑنے کے خلاف وارننگ میں دیکھتے ہیں۔ محض ایک مثال کے طور پر، عبرانیوں 29:10 کے ان الفاظ پر غور کریں:
 تو خیال کرو کہ وہ شخص کِس قدر زِیادہ سزا کے لائِق ٹھہرے گا جِس نے خُدا کے بیٹے کو پامال کِیا اور عہد کے خُون کو جِس سے وہ پاک ہُؤا تھا ناپاک جانا اور فضل کے رُوح کو بے عِزّت کِیا۔ (عبرانیوں 29:10) 
اس آیت میں، عبرانیوں کے مصنف نے اشارہ کیا کہ خدا کے ساتھ عہد میں پاک کیے جانے کے بعد بھی مسیح کو رد کرنا ممکن ہے۔ جیسا کہ باقی باب واضح کرتا ہے، یہاں جس سزا کا ذکر ہے وہ جہنم میں ابدی عذاب ہے۔
یہ یاد رکھنا ضروری ہے کہ نظر آنے والی  کلیسیا میں ہمیشہ "گندم اور کڑوے دانے" ہوں گے، جیسا کہ یسوع نے  کہا تھا ۔ آپ کے پاس خدا کے سچے لوگ ہوں گے، اور وہ لوگ بھی ہوں گے جوصرف  ایسے دکھائی دیتے ہیں اور اصل میں ہوتے نہیں ہیں۔ بالکل ویسے ہی جیسے   وہ شاگرد تھے جو یسوع کے وفادار تھے، لیکن  ان کے ساتھ  بے وفا  یہوداہ بھی موجود تھا۔ پولس کے ساتھ بھی ایسے    لوگوں میں 'دیماس'   شامل تھا جو اس کے شاگردوں میں شامل تھا۔ آپ کی مرضی ہے کہ اس کے ساتھیوں کو شاگرد کہنا چاہیں یا نہیں ۔
— ڈاکٹر ڈونلڈ ایس وائٹنی
نظر آنےو الی  کلیسیا کی اس ملی جلی نوعیت کا مطلب یہ ہے کہ ہمیں کلیسیا میں بے ایمانی اور گمراہی کے خلاف ہمیشہ ہوشیار رہنا چاہیے۔ ساتھ ہی، کلیسیا کا تقدس اس وقت بھی قائم رہتا ہے جب غیر ایماندار اس کی خدمت میں شامل ہوں۔ لہٰذا، ہم   خدا کے پاک احکامات کی عزت کرتے ہیں۔ اور ہم خدا کے پاک کلام کا احترام کرتے ہیں، چاہے اس کی منادی ناقص یا منافقانہ طور پر کی گئی ہو، جیسا کہ پولس نے فلپیوں 14:1-18 میں سکھایا۔ کلیسیا کا تقدس خدا کی جگہ کلیسیا کی طرف دیکھنے کے خلاف ایک انتباہ بھی ہے، اور ایک یقین دہانی بھی کہ خدا انسانی گناہ اور کم ایمانی کے باوجود کلیسیا کو مؤثر طریقے سے استعمال کرتا ہے۔
نظر آنےو الی   کلیسیا کے اس فہم کو ذہن میں رکھتے ہوئے، آئیے " نظر  نہ آنےو الی  کلیسیا" کے تصور پر غور کرتے ہیں۔
نظر  نہ آنےو الی  کلیسیا   
نظر   آنےو الی   کلیسیا سے مراد ہر اتوار کو مقامی برادری میں، اور پوری دنیا میں ایمانداروں کا جمع ہونا ہے، اور یہ ان لوگوں پر مشتمل ہے جنہوں نے ایمان کا کوئی ظاہری اقرار کیا ہو۔ یہ وہ لوگ ہیں جو آپس میں ملتے ہیں اور بپتسمہ اور عشائے ربانی کے دو ساکرامنٹوں میں شریک ہوتے ہیں، اور اس کے ذریعے یہ اشارہ دیتے ہیں کہ وہ خدا کی نظر   آنےو الی  کلیسیا کے سرگرم ارکان ہیں۔
— ریورنڈ ڈاکٹر سائمن وائبرٹ

جہاں نظر    آنےو الی  کلیسیا میں وہ ہر شخص شامل ہے جو خدا کی عہدی برادری کا حصہ ہے، وہاں نظر  نہ آنےو الی  کلیسیا صرف ان لوگوں پر مشتمل ہے جو نجات میں مسیح کے ساتھ ایک  ہو چکے ہیں۔ اسی وجہ سے، اسے کبھی کبھی "حقیقی کلیسیا" بھی کہا جاتا ہے۔ ہم نظر  نہ آنےو الی  کلیسیا کو ایک چھوٹے گروہ کے طور پر سوچ سکتے ہیں جو مکمل طور پر نظر   آنے والی   کلیسیا کے اندر موجود ہے۔ عام طور پر، ہم نظر   آنےو الی   کلیسیا کے زیادہ تر لوگوں کے ساتھ ایسا برتاؤ کرتے ہیں جیسے وہ واقعی نجات یافتہ ہوں ۔یعنی ہم ان کے بارے میں ایک اچھی رائے یا تاثر  رکھتے ہیں ۔ لیکن حقیقت یہ ہے کہ صرف خدا ہی دل کو دیکھ سکتا ہے، جیسا کہ ہم زبور 21:44 اور اعمال 8:15 جیسے کلامِ مقدس کے حصوں میں دیکھتے ہیں۔ اور اس کے نتیجے میں، تاریخ کے اس مرحلے پر، صرف خدا ہی مکمل یقین کے ساتھ نظر  نہ آنےو الی  کلیسیا کی شناخت کر سکتا ہے۔ اگرچہ ہم بنیادی طور پر نظر  نہ آنےو الی  کلیسیا پر توجہ مرکوز کریں گے جیسا کہ وہ کسی بھی وقت میں زمین پر موجود ہے، لیکن یہ  جاننا ضروری  ہے کہ نظر  نہ آنےو الی  کلیسیا میں وہ تمام ایماندار بھی شامل ہیں جو مسیح کی زمینی خدمت سے پہلے بھی اور بعد میں بھی کبھی بھی زندہ رہے  ۔
عام طور پر، کلامِ مقدس نظر  نہ آنےو الی  کلیسیا کے بجائے نظر   آنےو الی   کلیسیا سے مخاطب ہوتا ہے، لیکن یہ عام طور پر اپنے سامعین کی نجات کے حوالے سے مثبت نکتہ ِ نظر رکھتا ہے۔ اس میں کچھ قابلِ ذکر استثنائی مثالیں موجود ہیں، جیسے 1 کرنتھیوں 5، اور 1 تیمتھیس 19:1، 20۔ اور مکاشفہ 2 اور 3 میں کلیسیاؤں کے نام لکھے گئے کچھ خطوط اپنے سامعین کے بارے میں زیادہ پُرامید نہیں ہیں۔ لیکن عام طور پر، کلامِ مقدس کے مصنفین اپنے قارئین سے یہ توقع رکھتے تھے کہ وہ خدا پر ایمان لائیں، اس پر بھروسہ کریں اور وفاداری سے اس کی فرمانبرداری کریں۔ مقصد یہ تھا کہ ہر کوئی وفادار ثابت ہو—تاکہ پوری نظر   آنےو الی  کلیسیا، اس کلیسیا کا حصہ بن جائے جسے ہم دیکھ نہیں سکتے۔
جب یسوع واپس آئے گا، تو وہ اپنی کلیسیا کو مکمل طور پر پاک کر دے گا۔ وہ اس میں سے تمام غیر ایمانداروں کو نکال دے گا، تاکہ نظر  نہ آنےو الی  کلیسیا اور دکھائی دینے والی کلیسیا بالکل ایک ہو جائیں۔ ہم اسے متی 21:7-23 اور 24:13-30، 1 کرنتھیوں 12:3-15، اور 1 پطرس 17:4-19 جیسے حوالوں میں  دیکھتے ہیں۔ لیکن اس وقت تک، نظر  نہ آنےو الی  کلیسیا کے ارکان کی شناخت یقینی طور پر صرف خدا کو معلوم ہوگی۔
یہ حقیقت  ہےکہ اس وقت ظاہری  کلیسیا کے اندر ایک نظر  نہ آنےو الی  کلیسیا موجود ہے ۔ اور یہ حقیقت  ہر اس شخص کے لیے اہم اثرات رکھتی ہے جو مسیحی ہونے کا دعویٰ کرتا ہے۔ اور اس کا ایک سب سے بڑا اثر یہ ہے کہ کلیسیا کو باقاعدگی سے انجیل سننے کی ضرورت ہے۔ ہم جانتے ہیں کہ ظاہری  کلیسیا میں غیر ایماندار موجود ہیں۔ اور اس کا مطلب یہ ہے کہ کلیسیا کی رکنیت ہماری نجات کی ضمانت کے لیے کافی نہیں ہے۔ اور اسی وجہ سے، ہمیں نہ صرف اپنے لیے، بلکہ دوسروں کے لیے بھی نجات  کی خوشخبری  کی تعلیم اور منادی جاری رکھنی ہوگی۔ ہمیں اس بات کو یقینی بنانا ہوگا کہ ہماری جماعتوں میں موجود غیر ایمانداروں کو مسیح کے پاس آنے اور نظر  نہ آنےو الی  کلیسیا کا حصہ بننے کی دعوت دی جائے۔
جب رسولوں کا عقیدہ اس بات کی تصدیق کرتا ہے کہ کلیسیا پاک ہے، تو اس کا مطلب یہ ہے کہ کلیسیا خدا کے ساتھ عہد میں ہے، اور یہ کہ اسے خدا کے خاص لوگوں کے طور پر اس کی خدمت کے لیے الگ کیا گیا ہے۔ اس کا مطلب یہ بھی ہے کہ کلیسیا کا حتمی مقصد اخلاقی پاکیزگی ہے، اور یہ کہ کلیسیا میں ایمانداروں کا موجودہ تجربہ انہیں مسیح کی اخلاقی پاکیزگی میں چھپا دیتا ہے۔ اس کے علاوہ، جیسے ہی ہم خود کو خداوند کے احکامات کے تابع کرتے ہیں، ہم اپنے   گناہوں سے مسلسل پاک ہوتے رہتے ہیں۔ یہ عمل  ہمیں کامل پاکیزگی کے اس مقصد کے قریب لاتا ہے جو خدا نے ہمارے لیے مقرر کیا ہے۔
اب جبکہ ہم نے کلیسیا کی الٰہی منظوری (جو کلیسیا کو اس کی اہمیت اور اختیار دیتی ہے) اور اس خیال پر غور کر لیا ہے کہ کلیسیا خدا کے لیے پاک ہے، ہم اپنے تیسرے موضوع کی طرف بڑھنے کے لیے تیار ہیں: یہ حقیقت کہ کلیسیا "کیتھولک" یا عالمگیر ہے۔

کیتھولک  /عالمگیر

لفظ "کیتھولک" پر ہماری بحث تین حصوں میں تقسیم ہوگی۔ پہلے، ہم لفظ "کیتھولک" کی تعریف پیش کریں گے۔ دوسرے، ہم ظا ہری  کلیسیا کی عالمگیریت کو دیکھیں گے۔ اور تیسرے، ہم نظر  نہ آنےو الی  کلیسیا کی عالمگیریت کی طرف مڑیں گے۔ آئیے لفظ "کیتھولک" کی تعریف سے آغاز کرتے ہیں۔
تعریف
جیسا کہ ہم نے پچھلے سبق میں ذکر کیا تھا، لفظ "کیتھولک" کا مطلب ہے:
عالمگیر: جس میں  تمام جماعتوں کے تمام مسیحی شامل ہیں۔
لفظ "کیتھولک" لاطینی لفظ catholicus کا ترجمہ ہے، جو بدلے میں یونانی حروف  kata اور   holos سے نکلا ہے، جس کا مطلب ہے "پورا" یا "مکمل"۔ یہ رومن کیتھولک چرچ کا حوالہ نہیں ہے۔ بلکہ، یہ اس اتحاد کی وضاحت ہے جو   مسیح کی وفادار   تمام کلیسیاؤں کے درمیان موجود ہے   ۔
آپ کو اس سلسلے کے پچھلے اسباق سے یاد ہوگا کہ رسولوں کے عقیدےکی وہ شکل جو آج ہمارے پاس ہے، وہ بپتسمہ کے ابتدائی عقائد  سے تیار ہوئی ہے۔ جس وقت یہ ابتدائی عقائد لکھے گئے تھے، دنیا بھر کی مختلف مسیحی کلیسیائیں  تب  تک ایک واحد، ہمہ گیر کلیسیائی حکومت کے تحت متحد نہیں ہوئی تھیں۔ لہٰذا، جب رسولوں کا عقیدہ کلیسیا کی عالمگیریت  کی بات کرتا ہے، تو اس کے ذہن میں تمام مسیحی جماعتوں کی کوئی تنظیمی شکل نہیں  ہوتی ۔ بلکہ، یہ روح القدس کے اس اتحاد کی بات کر رہا ہے جو باوجود ہماری تنظیمی اختلافات کے تمام حقیقی مسیحی کلیسیاؤں کے درمیان موجود ہے ۔ تاریخ کے اُس مرحلے پر، لفظ "کیتھولک" سب کو شامل کرنے  کے لئے استعمال کیا گیا تھا۔ اس کا مقصد ہر مسیحی جماعت کے لیے "کلیسیا" کا نام استعمال کرنا تھا۔ یہ نکتہ ِ نظر 1 کرنتھیوں 2:1 میں پولس کی تعلیم کے عین مطابق تھا، جہاں اس نے اپنے خط  کے آغاز میں یہ لکھا:
خُدا کی اُس کلِیسیا کے نام جو کُرِنتُھس میں ہے یعنی اُن کے نام جو مسِیح یِسُوعؔ میں پاک کِئے گئے اور مُقدّس لوگ ہونے کے لِئے بُلائے گئے ہیں اور اُن سب کے نام بھی جو ہر جگہ ہمارے اور اپنے خُداوند یِسُوعؔ مسِیح کا نام لیتے ہیں۔ (1 کرنتھیوں 2:1) 
یہاں پولس نے اس بات کی نشاندہی کی   کہ کرنتھس میں موجود مختلف مسیحی جماعتیں، جنہیں اس نے مجموعی طور پر "کرنتھس کی کلیسیا" کہا، وہ ایک بڑی کلیسیا کا حصہ تھیں جس میں مسیح کا نام لینے والے تمام لوگ شامل تھے۔ اس سے کوئی فرق نہیں پڑتا تھا  کہ وہ کہاں رہتے تھے۔ تیسری صدی کے وسط میں، کارتھیج کے سیپریان (Cyprian of Carthage) نے کلیسیا کی تعریف میں اسقفوں  یا کاہنوں کے کردار پر زور دینا شروع کیا۔ اپنے خط نمبر  68 میں انہوں نے یہ کہا:
کلیسیا وہ ہے جو کاہن کے ساتھ متحد لوگ ہیں... وہ کلیسیا جو کیتھولک اور ایک ہے، کٹی ہوئی یا بٹی ہوئی نہیں ہے، بلکہ درحقیقت ان کاہنوں کے جوڑ سے جڑی اور بندھی ہوئی ہے جو ایک دوسرے کے ساتھ ہم آہنگ ہیں۔
سیپریان کے لیے کلیسیا کا اتحاد پادریوں اور ان کی خدمت کے اتحاد میں جڑا ہوا تھا۔ جیسے جیسے یہ نکتہ ِ نظر  مقبول ہونے لگا، مسیحیوں نے کلیسیا کے اتحاد کی تصدیق اس کے حکومتی نظام کے اتحاد سے کرنا شروع کر دی۔ کلیسیا ایک واحد تنظیم تھی جو پوری دنیا میں موجود تھی کیونکہ اس کے اسقف اور کاہن پوری دنیا میں موجود تھے۔
تاہم، اس وقت بھی لفظ "کیتھولک" کا مقصد سب کو شامل کرنا  تھا، جس میں وہ تمام لوگ اور جماعتیں شامل تھیں جو مسیح کے نام سے پکاری جاتی تھیں اور کلیسیا کے روایتی عقائد کی وفادار تھیں۔ لیکن بعد میں، کلیسیا تقسیم در تقسیم کا شکار ہو گئی۔ مثال کے طور پر، 1054 عیسوی میں رومن کیتھولک چرچ نے مشرقی آرتھوڈوکس کلیسیاؤں کو خارج کر دیا، اور مشرقی آرتھوڈوکس کلیسیاؤں نے رومن کیتھولک چرچ کو خارج کر دیا۔ اس وقت ان کلیسیاؤں نے لفظ "کیتھولک" کو ایک نئے خصوصی یا انفرادی  معنوں میں استعمال کرنا شروع کیا۔  انہوں نے اس بات پر اصرار کیا  کہ ان کی اپنی کلیسیا کیتھولک یا عالمگیر ہے۔ ہر ایک کا مقصد خود کو واحد معتبر کلیسیا کے طور پر پہچاننا اور حریف کلیسیاؤں کی مذمت کرنا تھا۔
بعد میں، 16ویں صدی کی اصلاحی تحریک (Reformation) کے تناظر میں، زیادہ تر پروٹسٹنٹ کلیسیاؤں نے ایک مختلف طریقہ اپنایا۔ بنیادی طور پر، وہ عقیدے کے اصل معنی کی طرف واپس لوٹے اور لفظ "کیتھولک" کے پرانے، 'سب کو شامل کرنے والے' معنی کا سہارا لیا۔ کلامِ مقدس اور رسولوں کے عقیدےدونوں سے اتفاق کرتے ہوئے، پروٹسٹنٹ کلیسیاؤں نے روح کے اس اتحاد کی تصدیق کی جو تمام مسیحی کلیسیا مسیح کی سربراہی میں رکھتی ہیں۔ اور انہوں نے تسلیم کیا کہ یہ اتحاد کلیسیائی حکومت کے نظام میں یکسانیت کے بغیر اور اپنے اپنے فرقوں کی مثبت خدمات کو کھوئے بغیر بھی برقرار رکھا جا سکتا ہے۔
جدید دنیا میں کلیسیا کی عالمگیریت کو تسلیم کرنے کا مطلب ہر اس کلیسیا کی صداقت کی تصدیق کرنا ہے جو رسولوں کے عقیدے میں درج عقائد پر قائم ہے۔ تمام وفادار کلیسیاؤں کے تمام مسیحی ،مسیح کی عہدی سربراہی کے تحت ہیں، اور تمام سچے ایماندار روح القدس کی نعمتوں سے مالا مال ہیں۔ اور اسی وجہ سے، ہمیں ہر وفادار کلیسیا میں موجود ہر سچے مسیحی کی نعمتوں سے فائدہ اٹھانے کے لیے پرجوش  رہنا چاہیے، اور ہمیں جتنا ممکن ہو سکے ان کے ساتھ مل کر خدمت کرنے کے لیے تیار رہنا چاہیے۔
لفظ "کیتھولک" کی اس تعریف کو ذہن میں رکھتے ہوئے، آئیے ان طریقوں کو دیکھیں جن سے ظاہری  کلیسیا کو "کیتھولک" کہا جا سکتا ہے۔
 

نظر آنے والی  کلیسیا
جب ہم عالمگیریت   کے فہم کو ظاہری، یا نظر آنے والی کلیسیا کے فہم کے ساتھ جوڑتے ہیں، تو ہم نظر آنے والی  کیتھولک کلیسیا کی تعریف یوں کر سکتے ہیں:
مسیح کی سربراہی میں خدا کے ساتھ عہد میں بندھے تمام لوگوں کی ایک عالمی رفاقت۔
ظاہر ہے کہ یہ رفاقت کلیسیائی حکومت کے بجائے روح کا اتحاد ہے۔ کوئی ایسا واحد فرقہ نہیں ہے جس کی حکومت تمام مسیحی جماعتوں پر پھیلی ہوئی ہو۔ بلکہ، ظاہر ی  کلیسیا کا اتحاد اس حقیقت  کی بُنیاد پر  ہے کہ ہر کلیسیا اسی ایک خدا کے ساتھ عہد میں ہے، اور اسی ایک مسیح کی عہدی سربراہی کے تحت ہے۔
تاریخی طور پر، ظاہری  کلیسیا نے اپنی عالمگیریت  کو مختلف امور سے جوڑا  ہے۔ کچھ روایات میں، اس کا   سِرا  کلیسیائی حکومت   سے جا ملتا ہے۔ جب  کلیسیا  کے ممبران کی تعداد بڑھتی ہے تو کلیسیا  اس  کے ساتھ   ساتھ پھیلتی ہے، جس میں ہر نئے خادم کو مقرر کیا جاتا ہے اور ان پر وہ لوگ ہاتھ رکھتے ہیں جو پہلے سے خادم  ہیں۔ لیکن عام طور پر، پروٹسٹنٹ بھائیوں نے اس بات پر زور دیا ہے کہ پوری کلیسیا کا اتحاد مقرر کردہ خادموں اور کاہنوں کے تسلسل کے بجائے مسیح پر ہمارے ایمان اور روح کے کام میں پوشیدہ ہے۔ اسی وجہ سے، نئی جماعتیں وہاں پیدا ہو سکتی ہیں جہاں روح کا اتحاد موجود ہو،اور  جہاں خدا کے ساتھ عہد کرنے والے مسیح کے نام پر جمع ہوں۔ پروٹسٹنٹ اس بات پر اصرار کرتے ہیں کہ ظاہری  کلیسیا کیتھولک ہے کیونکہ یہ ہر اس جگہ موجود ہے جہاں لوگ خدا کے ساتھ عہد میں، مسیح کی سربراہی میں اور روح کے اتحاد میں ہیں۔
آج بہت سے مسیحیوں کو جس عام مسئلے کا سامنا ہے وہ یہ جاننا ہے کہ انہیں کن کلیسیاؤں کو مسیح کی کیتھولک یا عالمگیر کلیسیا کے طور پر قبول کرنا چاہیے۔ دنیا کے بیشتر حصوں میں مسیحی ہونے کا دعویٰ کرنے والی کلیسیاؤں کی اتنی اقسام ہیں کہ نیک نیت مسیحی اکثر دو انتہاؤں پر چلے جاتے ہیں۔ یا تو وہ اپنی بانہوں کو بہت زیادہ پھیلا دیتے ہیں اور مسیحی ہونے کا دعویٰ کرنے والی ہر کلیسیا کو گلے لگا لیتے ہیں، یا پھر وہ اپنی محدود تعریف والی جماعت یا فرقے کے سوا باقی سب کو خارج کر دیتے ہیں۔ اس مشکل کا ایک مفید حل کلیسیا کی تین روایتی نشانیوں میں پایا جا سکتا ہے۔ بنیادی طور پر، یہ نشانیاں مسیحیوں کو نظر آنے والی  کیتھولک کلیسیا کی حقیقی جماعتوں اور جعلی جماعتوں کے درمیان فرق کرنے کے قابل بناتی ہیں۔
کلیسیا کہاں ہے ؟ یہ معلوم کرنے کے لیے کلیسیا کی نشانیاں   بہت ضروری تھیں ،  کیونکہ حقیقت میں کوئی بھی چیز خود کو کلیسیا کہہ سکتی ہے۔ الٰہیات کے بڑے بحران کے وقت، جیسے کہ 16ویں صدی کی اصلاحِ مذہب میں،  یہ سوال اُٹھا   تھا کہ "حقیقی کلیسیا کہاں ملے گی؟" اور اس طرح، مثال کے طور پر، مصلحین نے، کلیسیا کی نشانیوں کی بڑی احتیاط سے تعریف کرتے ہوئے کہا:  کیلسیا کی پہچان کوئی  سائن بورڈ نہیں ہے۔ یہ چرچ  عمارت کا فنِ تعمیر نہیں ہے۔ بلکہ سب سے پہلے یہ ہے کہ وہاں خدا کے کلام کی منادی ہو رہی ہے یا نہیں۔ جہاں کہیں خدا کے کلام کی درست منادی ہوتی ہے، وہاں کلیسیا  موجود ہے۔ جہاں کہیں احکامات یعنی ساکرامنٹ درست طریقے سے ادا کیے جاتے ہیں، وہاں کلیسیا موجود  ہے۔ بعد کی نشانیوں میں خاص طور پر کلیسیائی نظم و ضبط شامل تھا—یہ سمجھتے ہوئے کہ نظم و ضبط کی اس نشانی کے بغیر کلیسیا کی پاکیزگی ختم ہو جاتی ہے، اور اس طرح کلیسیا بالاآخر اپنی سالمیت اور شناخت کھو دیتی ہے۔
— ڈاکٹر آر ایلبرٹ موہلر جونیئر
آئیے   نظر آنے والی   کیتھولک کلیسیا کی تین روایتی نشانیوں میں سے ہر ایک کا جائزہ لیتے ہیں۔ اس عمل کا آغاز خدا کے کلام کی منادی سے کرتے ہیں ۔ ایسی کوئی کلیسیا یا فرقہ نہیں ہے جو خدا کے کلام  کی ملیکت ، اس کی تشریح، اطلاق یا اس کے اعلان کا خصوصی حق رکھتا ہو۔ کچھ کلیسیاؤں اور فرقوں کا دعویٰ ہے کہ کلامِ مقدس کی تشریح اور تعلیم کا خصوصی حق صرف ان کے پاس ہے۔ کچھ کا دعویٰ ہے کہ انہیں ایسی خاص بصیرت حاصل ہے جو بائبل کے بارے میں ان کی سمجھ کو دوسروں سے زیادہ سچا بناتی ہے۔ لیکن کوئی بھی کلیسیا کسی بھی نشانی کا مکمل طور پر اظہار نہیں کرتی، جس میں کلام کی منادی بھی شامل ہے۔ خدا نے بائبل پوری    کلیسیا کو دی ہے۔ اور اس نے پوری ظاہری  کلیسیا کو اپنا روح القدس عطا کیا ہے تاکہ بائبل کو سمجھنے میں ہماری مدد کرے۔ ہم یہ چیزیں 1 تیمتھیس 15:3، اور عبرانیوں 11:4-13 اور 4:6-6 جیسے حوالوں میں دیکھتے ہیں۔ اس کے ساتھ ساتھ، کلامِ مقدس پوری   کلیسیا کو خدا کے کلام کو پڑھنے، سمجھنے اور اس کی تعلیم دینے کی ترغیب دیتا ہے، جیسا کہ  متی 20:28، 1 تیمتھیس 17:4، اور 2 تیمتھیس 15:2 اور 14:3-17 میں نظر آتا ہے۔
کلیسیا کی دوسری نشانی بپتسمہ اور عشائے ربانی کے ساکرامنٹوں کی درست ادائیگی ہے۔ یہ ساکرامنٹ پوری   کلیسیا کی ملکیت ہیں، نہ کہ صرف کسی ایک فرقے کے قبضے میں ہیں۔ ظاہری کلیسیا کے اندر ہر جماعت کا یہ استحقاق اور ذمہ داری ہے کہ وہ کلامِ مقدس کے مطابق ان ساکرامنٹوں کو ادا کرے۔ ہم اسے متی 19:28 میں بپتسمہ دینے کے 'ارشاد ِ اعظم'  میں، اور 1 کرنتھیوں 13:1-17 میں بپتسمہ پر پولس کی تعلیم میں دیکھتے ہیں۔ ہم اسے لوقا 15:22-20 میں یسوع کے عشائے ربانی قائم کرنے میں بھی دیکھتے ہیں، جہاں خداوند نے واضح  کیا کہ یہ عشا ئے ربانی اس کی پوری بادشاہی کے لیے تھی، یعنی ان تمام لوگوں کے لیے تھی  جو اس کی عہدی سربراہی کے تحت شامل تھے۔ اس طرح کے حوالے ہی وہ وجہ ہیں کہ زیادہ تر پروٹسٹنٹ کلیسیا دوسری کلیسیاؤں اور فرقوں کے ساکرامنٹوں کو تسلیم کرتی اور ان کی تصدیق کرتی ہیں۔
ظاہری  کیتھولک کلیسیا کی تیسری روایتی نشانی رسمی کلیسیائی نظم و ضبط ہے، جس کی ایک مثال کلیسیا سے خارج کرنا ہے  ۔ کوئی بھی مسیحی رسمی کلیسیائی نظم و ضبط، خاص طور پر اخراج، کو استعمال کرنے سے لطف اندوز نہیں ہوتا۔ اور اس چیز نے اکثر کلیسیاؤں کو رسمی نظم و ضبط کے استعمال سے بچنے کی ترغیب دی ہے۔ یقیناً، درگزر کا بائبل میں ثبوت موجود ہے، جیسا کہ ہم متی 24:13-30 میں گندم اور کڑوے دانوں کی تمثیل میں دیکھ سکتے ہیں۔ اس کے باوجود، نظم و ضبط کی اپنی جگہ  اور اہمیت ہے۔ ایسے اوقات بھی  آتے ہیں جب کسی شخص کا گناہ اتنا  بڑا  ہوتا ہے کہ اسے نظم و ضبط کے اصولوں کے  ذریعے حل کرنا ضروری ہوتا ہے—خاص طور پر جب وہ گناہ  کلیسیا اور اس کی ساکھ کو خطرے میں ڈال دے۔ ایسے اوقات میں، نظم و ضبط کا مقصد کلیسیا کی حفاظت کرنا اور خطا کار کو توبہ کی طرف راغب کرنا   ہوتا ہے۔ رسمی نظم و ضبط کے لیے بائبل کی بنیادیں متی 19:16 اور 18:18، یوحنا 23:20، اور ططس  10:3 جیسے حوالوں  میں مل سکتی ہیں۔ اور ہم اسے 1 کرنتھیوں 1:5-13 جیسے مقامات پر اس کا عملی استعمال     دیکھتے ہیں۔ چونکہ پوری ظاہری کلیسیا مسیح کی ہے اور زمین پر اس کی نمائندگی کرتی ہے، اس لیے   کلیسیا  کی ہر شاخ  کے لیے ضروری ہے کہ وہ کلیسیائی نظم و ضبط کے مناسب استعمال کے ذریعے مسیح کے لوگوں کی حفاظت کرے اور اس کی عزت کا دفاع کرے۔
کلیسیا کی امتیازی  نشانیاں آج بھی ہمارے لیے غور طلب اور اہم ہیں۔ یہ ہمیں اس بات کو یقینی بنانے میں مدد دیتی ہیں کہ ہماری اپنی جماعتیں مسیح کی سربراہی، میں خدا کے ساتھ عہد میں بندھی نظر آنے والی  کیتھولک کلیسیا کی حدود کے اندر رہیں۔یہ  ہمیں کلیسیامیں  بہروپیوں اور دشمنوں کی شناخت کرنے میں بھی مدد دیتی ہیں، تاکہ ہم مسیحیوں کو ایسے گروہوں سے دور رہنے کی وارننگ دے سکیں، اور   دنیا کے سامنے یہ اعلان کر سکیں کہ یہ جھوٹے گروہ ہمارے خداوند اور اس کی انجیل کی نمائندگی نہیں کرتے۔ جب ہم خدمت میں مشغول ہوتے ہیں تو یہ نشانیاں ہمیں فرقہ وارانہ حدود سے بالاتر ہو کر کام کرنے کی ترغیب بھی دے سکتی ہیں۔ جب ہم یہ تسلیم کرتے ہیں کہ مسیح کا بدن صرف ہماری کلیسیاؤں یا فرقوں تک محدود نہیں ہے، بلکہ پوری دنیا میں، جہاں کہیں مسیح کی انجیل کی منادی ہوتی ہے، عالمگیر طور پر پھیلا ہوا ہے ۔یوں  ہم ہر اس شخص کو گلے لگانے کی ترغیب پا سکتے ہیں جو ظاہری  کلیسیا کا حصہ ہے۔
اب جبکہ ہم نے ظاہری  کلیسیا کی عالمگیر نوعیت کو دیکھ لیا ہے، آئیے ان پہلوؤں  پر غور کریں جن  کے مطابق  نظر نہ آنے والی  کلیسیا بھی کیتھولک یا عالمگیر ہے۔

نظر نہ آنے والی  کلیسیا
جب ہم عالمگیریت  کے فہم کو نظر نہ آنے والی  کلیسیا کے فہم کے ساتھ جوڑتے ہیں، تو ہم نظر نہ آنے والی  کیتھولک کلیسیا کی تعریف یوں کر سکتے ہیں:
تمام ادوار کے وہ تمام لوگ جو نجات کے لیے مسیح کے ساتھ ایک ہو چکے ہیں۔
جیسا کہ ہم نے کہا ہے، نظر نہ آنے والی  کلیسیا، ظاہری  کلیسیا کا ایک ذیلی حصہ ہے، اس لیے یہ بھی سچ ہے کہ نظر نہ آنے والی  کلیسیا میں شامل ہر شخص مسیح کی سربراہی میں خدا کے ساتھ عہد میں ہے۔ لیکن اس  کلیسیا کی تمیز کرنے کے لیے، ہماری تعریف صرف اس بات پر توجہ مرکوز کرتی ہے کہ یہ طاہری کلیسیا سے کس طرح مختلف ہے۔
اگرچہ نظر نہ آنے والی  کلیسیا کی عالمگیریت کے بارے میں سوچنے کے کئی طریقے ہیں، ہم صرف دو پر توجہ دیں گے۔ پہلا، نظر نہ آنے والی  کلیسیا عالمگیر ہے کیونکہ نجات دہندہ صرف ایک ہی   ہے۔ اور دوسرا، نظر نہ آنے والی  کلیسیا عالمگیر ہے کیونکہ سچا مذہب ہے صرف ایک ہی جو ہمیں اس نجات دہندہ تک لے جا سکتا ہے۔ آئیے پہلے اس خیال پر گفتگو  ہیں کہ نجات دہندہ صرف ایک ہی ہے۔
ایک ہی  نجات دہندہ  
کلامِ مقدس واضح طور پر سکھاتا ہے کہ یسوع مسیح انسانیت کا ایک ہی  نجات دہندہ ہے۔ وہ واحد  منجی ہے جس کے پاس ہمیں بچانے کی طاقت تھی ، اور وہی ہے جس کے پاس ہمیشہ  یہ طاقت رہے گی۔ جیسا کہ پطرس نے اعمال 12:4 میں زور دیا:
اور کِسی دُوسرے کے وسِیلہ سے نجات نہیں کیونکہ آسمان کے تَلے آدمِیوں کو کوئی دُوسرا نام نہیں بخشا گیا جِس کے وسِیلہ سے ہم نجات پا سکیں۔ (اعمال 12:4) 
یسوع مسیح ہمیشہ سے انسانوں کے لیے   واحد نجات دہندہ رہا ہے۔ ہمارے خداوند نے خود یوحنا 6:14  میں اس سچائی کا اعلان کیا جب اس نے یہ کہے:
راہ اور حق اور زِندگی مَیں ہُوں۔ کوئی میرے وسِیلہ کے بغَیر باپ کے پاس نہیں آتا۔ (یوحنا 6:14) 
صرف یسوع ہی وہ واحد منجی  کیوں ہے جو ہمیں بچا سکتا ہے؟ اس کی وجہ یہ ہے کہ نجات دہندہ کو کامل انسان ہونے کے ساتھ ساتھ کامل خدا بھی ہونا چاہیے، اور یسوع کو ہماری جگہ کھڑا ہونے کے لیے، ہماری قربانی بننے کے لیے، اور ہمارا متبادل بننے کے لیے ایک کامل انسان ہونا ضروری تھا۔ اور صرف یسوع ہی   ہے جو اس کردار کو پورا کر سکتا تھا۔ اور یقیناً، اس کی تیاری نجات  کی پوری تاریخ میں کی گئی جب خدا نے داؤد کے ببر کو خدا کا مسیح، مسح کیا ہوا  ہونے کے لیے مقرر کیا... اور یسوع وہ عظیم بادشاہ تھا جو داؤد کے بعد آنے والا تھا، اور یسوع اس عہدے پر فائز ہے۔ اور اس طرح پورا عہد نامہِ قدیم ہمیں یسوع کی آمد کے لیے تیار کرتا ہے۔ چنانچہ، صرف یسوع ہی   ہے جو اپنے لوگوں کو گناہ سے مکمل طور پر بچانے  کی اہلیت پر  پورا اترتا ہے۔
— ڈاکٹر جان ایم فریم
یسوع پریسبیٹیرینز، بیپٹسٹس، اینگلیکنز، میتھوڈسٹس، لوتھرنز، رومن کیتھولک، ایسٹرن آرتھوڈوکس، اور ظاہری  کلیسیا کے ہر  فرقے کا نجات دہندہ ہے۔ صرف ایک ہی غیر نظر نہ آنے والی  کلیسیا ہے کیونکہ ہر وہ شخص جو نجات یافتہ ہے، وہ اسی ایک مسیح، اسی ایک نجات دہندہ کے ساتھ ایک ہے۔ وہی ہمارے اتحاد کا سرچشمہ ہے۔ اور چونکہ وہ خود غیر منقسم ہے، اس لیے ہم بھی اس کے ساتھ ایک  ہیں۔
نظر نہ آنے والی  کلیسیا کے کیتھولک یا عالمگیر ہونے کی حقیقت  کا  دوسراپہلو  یہ ہے کہ صرف ایک ہی سچا مذہب ہے جو ہمیں مسیح تک لے جا سکتا ہے۔
صرف ایک مذہب  
یہ سمجھنا    بہت اہم ہے کہ مسیحیت بنیادی طور پر نجات کا کوئی نظام نہیں ہے، بلکہ یہ خدا کے ساتھ ایک عہدی تعلق کا نام  ہے۔ یعنی، دوسرے مذاہب کے برعکس، مسیحیت بنیادی طور پر نجات حاصل کرنے کا کوئی طریقہ یا " فارمولا  نہیں ہے۔ اس کے بجائے، یہ خدا اور اس کے لوگوں کے درمیان ایک رشتہ ہے۔ جی ہاں، ایمان ایک ذریعے کے طور پر انتہائی اہم ہے جو ہمیں خدا کے ساتھ درست تعلق میں لاتا ہے۔ لیکن بڑا سوال یہ ہے کہ: جب آپ خدا کے سامنے کھڑے ہوتے ہیں تو آپ کی شناخت کیا   ہوتی ہے؟ کیا آپ خدا کی بادشاہی کے وفادار شہری ہیں؟ جب خدا آپ کی طرف دیکھتا ہے، تو کیا وہ کسی ایسے شخص کو دیکھتا ہے جو مسیح کے عہدی خون میں ڈھانپا ہوا ہے؟ یا آپ اس کے دشمنوں کی بادشاہی کے شہری ہیں؟ کیا آپ وہ شخص ہیں جو اپنی ذاتی قابلیت کی بنیاد پر خدا کے سامنے کھڑا ہے، جسے اس لیے اپنے گناہوں کی سزا خود ہی بھگتنی ہوگی؟
افسوس کی بات ہے کہ جھوٹے مذاہب کے پیروکار دشمن بادشاہتوں کےشہری  ہیں۔ وہ خدا کے عہدی لوگوں کا حصہ نہیں ہیں، اور اس لیے وہ مسیح سے تعلق نہیں رکھتے اور نہ ہی رکھ سکتے ہیں۔ صرف مسیحیت ہی ہمیں نجات دہندے تک رسائی دے سکتی ہے۔ یہی وجہ ہے کہ بائبلی مسیحیت اس امکان  کو بالکل رد  کرتی ہے کہ لوگ دوسرے مذاہب کے ذریعے نجات پا سکتے ہیں، خواہ وہ لوگ یا مذاہب اچھے ارادے ہی کیوں نہ رکھتے ہوں۔
جیسا کہ ہم جانتے ہیں، بہت سے غیر مسیحی مذاہب ہیں، جنہیں کبھی کبھی ان کی وسعت اور اثر و رسوخ کی وجہ سے "دنیا کے بڑے مذاہب" کہا جاتا ہے۔ اور اکثر یہ پوچھا جاتا ہے کہ اگر کوئی شخص مسیحی نہیں ہے، لیکن وہ ان دوسرے بڑے مذاہب میں سے کسی ایک میں وفاداری سے شامل ہے، وہ اس خاص مذہب کے عقائد اور رسومات کا سرگرم پیروکار ہے، اگر وہ اپنی عبادت میں مخلص ہے، تو کیا وہ مسیح کا اقرار نہ کرنے کے باوجود آسمان پر جائے گا—شاید اس نے کبھی مسیح کے بارے میں سنا تک نہ ہو۔ بائبل اس بارے میں واضح ہے۔ یوحنا 6:14 میں، یسوع نے اس خاص صورتحال سے نمٹنے میں دوٹوک بات کی تھی۔ اس نے اپنے بارے میں کہا، "راہ اور حق اور زندگی میں  ہوں،" اور اگر یہ بھی  کافی واضح نہ ہو  تو وہ مزید کہتا ہے، "اور کوئی میرے وسیلہ کے بغیر باپ کے پاس نہیں آتا۔"
— ڈاکٹر ڈونلڈ ایس وائٹنی
خدا کے عام فضل کی وجہ سے ہم لوگوں کی زندگیوں میں ہر طرح کی اچھائی   تسلیم کرتے  ہیں، چاہے وہ کسی بھی مذہب سے تعلق رکھتے ہوں۔ لیکن ہم لوگوں کی زندگیوں میں بڑی برائی بھی دیکھتے ہیں۔اور اگر ہم خدا کے تقدس اور انسان کی گراوٹ کو پہچان لیں، تو ہمیں احساس ہوتا ہے کہ خدا کے سامنے آنے اور اس کے ساتھ رشتہ قائم کرنے کے لیے محض  اچھے اخلاقی رویے سے کہیں زیادہ کچھ  ضروری ہے۔ ہم اپنی گناہ آلود حالت میں خدا کو خوش کرنے کے لیے کبھی کچھ نہیں کر سکتے۔ اور اس لیے، ہمیں صرف مذہبی رسومات کی نہیں، بلکہ ایک مخلصی دینے والے  اور نجات دہندے کی ضرورت ہے۔ اور یسوع ہی وہ واحد نجات دینے والا  ہے جو خدا کے ساتھ دوبارہ رشتہ قائم کرنے کا راستہ فراہم کرتا ہے۔
— ڈاکٹر کے ایرک تھوینس

جیسا کہ ہم نے کہا ہے، غیر مرئی کلیسیا کے زندہ ارکان عام طور پر مرئی کلیسیا کے اندر ہی پائے جاتے ہیں۔ اسی وجہ سے، بہت سے ماہرینِ الٰہیات نے یہ نکتہ ِ نظر پیش کیا ہے کہ ظاہری  کلیسیا سے باہر رہنے والوں کے لیے عام طور پر نجات ممکن نہیں ہے۔ یعنی، اگر کوئی شخص ظاہری  کلیسیا کا حصہ نہیں ہے، تو اس شخص کے پاس نجات پانے کا کوئی  موقع نہیں ہے۔ ابتدائی کلیسیا کے بزرگ سیپریان (Cyprian)، جو 200 سے 258 عیسوی تک رہے، نے اپنے مقالے "کلیسیا کے اتحاد پر" (On the Unity of the Church) میں اسے اس طرح بیان کیا:
جو کوئی کلیسیا سے الگ ہو کر کسی جھوٹے اور باطل نظام  سے جڑ جاتا ہے، وہ کلیسیا کے وعدوں سے الگ ہو جاتا ہے؛ اور نہ ہی   مسیح کی کلیسیا کو چھوڑ  دینے والا ، مسیح کا  اجر حاصل کر سکتا ہے۔ وہ اجنبی ہے؛ وہ ناپاک ہے؛ وہ دشمن ہے۔ جس کی ماں کلیسیا نہیں ہے اس کا باپ خدا نہیں ہو سکتا ۔
یہاں، سیپریان ان لوگوں کے خلاف دلیل دے رہے تھے جنہوں نے  کلیسیا کو چھوڑ دیا تھا۔ اور ان کا مقصد یہ بتانا تھا کہ جب تک کہ آپ ظاہری  کلیسیا کا حصہ نہ ہوں ،آپ مسیح  کا اجر حاصل کرنے کے لیے نظر نہ آنے والی   کلیسیا میں داخل نہیں ہو سکتے ۔ یہ دلیل اس بات کے عین مطابق ہے جو ہم نےظاہری  کلیسیا کے خدا کے ساتھ عہد میں ہونے کے بارے میں کہی ہے۔ حقیقت یہ ہے کہ نجات بذاتِ خود خدا کے عہد کی ایک برکت ہے۔ ہم اسے یرمیاہ 31:31-34، لوقا 69:1-75، رومیوں 27:11، عبرانیوں 22:7-25 اور کئی دوسری جگہوں پر دیکھتے ہیں۔ ایک مثال کے طور پر، لوقا 29:22 میں یسوع کے الفاظ سنیں، جب اس نے عشائے ربانی قائم کی تھی:
یہ پِیالہ میرے اُس خُون میں نیا عہد ہے جو تُمہارے واسطے بہایا جاتا ہے۔ (لوقا 20:22) 
اپنی گرفتاری کی رات، یسوع نے کہا کہ وہ خون جو وہ ہمارے گناہوں کے کفارے کے لیے بہائے گا، وہ ایک عہد ہوگا۔ دوسرے لفظوں میں، مسیح کے خون میں نجات صرف اس کے عہد کے ذریعے آتی ہے۔ چونکہ خدا کا عہد ظاہری  کلیسیا کے ساتھ کیا گیا ہے، اس لیے نجات عام طور پر ظاہری  کلیسیا کے ذریعے ہی آتی ہے۔ یہ تب ہوتا ہے جب اُس  کلیسیا کے اندر لوگ ایمان لاتے ہیں، یا جب   کلیسیا تبلیغ   اور منادی کے ذریعے نئے لوگوں کو شامل کرتی ہے۔ یقیناً، کبھی کبھی لوگ کلیسیا کے ساتھ کسی بھی میل جول کے بغیر بھی نجات پا لیتے ہیں۔ لیکن جب ایسا ہوتا ہے، تو یہ سمجھنا  اہم ہے کہ کچھ غیر معمولی ہو رہا ہے—کچھ ایسا جو عام ڈگر سے ہٹ کر ہے۔
چونکہ نظر نہ آنے والی کلیسیا عالمگیر ہے، اس لیے صرف وہی لوگ نجات پا سکتے ہیں جو خدا کے عہد کے وفادار ہیں۔ اس بات کی کوئی امید نہیں ہے کہ دوسرے مذاہب کے لوگ اپنے مذاہب کے معیار کے مطابق اچھے بن کر آسمان تک پہنچ جائیں گے۔ ہمیں انجیل کی منادی کرنی چاہیے۔ ہمیں لوگوں کو واحد نجات دہندےکے بارے میں بتانا چاہیے۔ ہمیں انہیں واحد عہدی برادری، یعنی خدا کی زمینی بادشاہی میں لانا چاہیے، اور انہیں اس کے خداوند اور بادشاہ سے محبت اور اس کی فرمانبرداری کرنا سکھانا چاہیےنظر نہ آنے والی  کلیسیا کی عالمگیریت ہم سب کے لیے ،جو نجات یافتہ ہیں ،ایک بڑی حوصلہ افزائی ہے—یہ مسیح میں ہماری یکجہتی ہے۔ لیکن یہ ہر اُس  شخص کے لیے ایک ہولناک وارننگ بھی ہے جو ابھی تک مسیح کے پاس نہیں آیا۔

کلیسیا پر اپنے اس سبق میں اب تک، ہم نے کلیسیا کی الٰہی منظوری کو دیکھا ہے، اور ہم نے دیکھا ہے کہ کلیسیا پاک بھی ہے اور کیتھولک یا عالمگیر بھی۔ اس موڑ پر، ہم اپنے آخری بڑے موضوع کی طرف رُخ کرنے کے لیے تیار ہیں: یہ ایمان  کہ کلیسیا مقدسین کی رفاقت ہے۔



مقدسوں کی رفاقت

لفظ "پاک" پر ہماری گفتگو میں ہم نے دیکھا کہ "مقدسین "   کی اصطلاح عام طور پر ہر اس شخص کے لیے استعمال ہوتی ہے جو  ظاہری  کلیسیا میں ہے، اور خاص طور پر ہر اس شخص کے لیے جو نظر نہ آنے والی  کلیسیا کا حصہ ہے۔ لہٰذا، جب ہم مقدسین کی رفاقت پر بحث کریں گے، تو ہم اپنی توجہ اس اصطلاح پر مرکوز کریں گے جس پر  ہم نے ابھی تک تحقیق نہیں کی، یعنی " مقدسوں کی رفاقت"  ۔
رسولوں کے عقیدے کے قدیم یونانی ورژن میں رفاقت کے لیے لفظ koinonia (کوئینونیہ) استعمال ہوا ہے۔ کلامِ مقدس عام طور پر یہ لفظ اس رفاقت کے لیے استعمال کرتا ہے جو کلیسیا کے ارکان کے درمیان موجود ہوتی ہے، اور جو  خاص طور پر خدا کے ساتھ ان کے اتحاد کے ذریعے ہوتی ہے ۔ ہم اسے اعمال 42:2، 2 کرنتھیوں 14:13، اور 1 یوحنا 3:1 جیسے حوالوں  میں دیکھتے ہیں۔ عہد نامہِ جدید میں koinonia کا لفظ "شراکت"   کے لیے بھی استعمال ہوتا ہے، جو اکثر مادی اشیاء اور رقم کی صورت میں ہوتی ہے۔ ہم اسے رومیوں 16:15، 2 کرنتھیوں 13:9، اور عبرانیوں 16:13 میں دیکھتے ہیں۔ یہ انجیل کی شراکت بیان کرنے کے لیے بھی استعمال ہوتا ہے—بنیادی طور پر تبلیغ کے معنوں میں نہیں، بلکہ کلیسیا کے اندر باہمی اشتراک کے طور پر، جیسا کہ فلپیوں 5:1 اور فلیمون 6 میں ہے۔ ان خیالات کے مطابق، عقیدے میں لفظ "رفاقت" سے مراد روایتی طور پر کلیسیا کے ارکان کے درمیان دوستی اور تعلق؛ ان چیزوں کی شراکت جو ہمارے پاس مشترک ہیں؛ اوراس کے علاوہ ، ان لوگوں پر ہمارا باہمی انحصار لیا جاتا ہے جو ہمارے ساتھ شریک ہوتے ہیں۔
مقدسین کی رفاقت کا جائزہ لیتے ہوئے، ہم اپنی گفتگو  کو اسی فرق کے گرد رکھیں  گے  گے جس سے اب تک آپ واقف ہو چکے ہوں گے۔ پہلے، ہم اس رفاقت کو دیکھیں گے جو ظاہری  کلیسیا کے اندر موجود ہے۔ اور دوسرے، ہم اس رفاقت پر غور کریں گے جو دکھا ئی نہ دینے والی  کلیسیا کے اندر پائی جاتی ہے۔ آئیے ظاہری  کلیسیا میں مقدسین کی رفاقت سے آغاز کرتے ہیں۔

نظر آنے والی کلیسیا
اگرچہ ظاہری  کلیسیا میں موجود رفاقت کے بہت سے پہلو ہیں، لیکن ہم صرف تین پر توجہ دیں گے: پہلا، فضل کے ذرائع  ؛ دوسرا، روحانی نعمتیں؛ اور تیسرا، مادی اشیاء۔ آئیے فضل کے ذرائع کو دیکھنے سے آغاز کرتے ہیں۔
فضل کے ذرائع  
فضل کے ذرائع وہ وسائل  یا طریقے ہیں جنہیں خدا عام طور پر اپنے لوگوں پر فضل کا اطلاق کرنے کے لیے استعمال کرتا ہے۔ میتھوڈسٹ چرچ کے بانیوں میں سے ایک، جان ویسلے نے فضل کے ذرائع کو اس طرح بیان کیا جو بہت سی مسیحی روایات کے عقائد کی عکاسی کرتا ہے۔ دیکھیں  کہ انہوں نے اپنے وعظ  نمبر 16 میں ملاکی 7:3 کے حوالے  کی بنیاد پر کیا لکھا:
"فضل کے ذرائع" سے میری مراد وہ ظاہری علامات ، الفاظ یا افعال ہیں جو خدا کی طرف سے مقرر کیے گئے ہیں، تاکہ وہ ایسے  عام ذرائع بن سکیں جن کے ذریعے وہ انسانوں تک روکنے والا  ، راستباز ٹھہرانے والا  ، یا پاک کرنے والا   فضل پہنچا سکے۔
 فضل کے ذرائع   کیا ہیں؟ کچھ لوگ انہیں 'روحانی مشقیں' یا 'نیکی کے  کام' بھی کہتے ہیں۔ جب لوگ پوچھتے ہیں کہ 'یہ ذرائع  کیسے کام کرتے ہیں؟' تو میں کہتا ہوں کہ یہ خود کچھ نہیں کرتے۔ سارا کام تو خُدا کرتا ہے۔ سارا اثر تو خُدا کے فضل کا ہوتا ہے۔لیکن، یہ ذرائع ہمیں موقع دیتے ہیں کہ ہم خُدا کی رحمت کو پا سکیں۔ یہ ہماری زندگی میں وہ وقت اور جگہ بناتے ہیں جہاں ہم خُدا کے کام پر توجہ دے سکیں۔میں ان ذرائع کو  پانی کے پائپ کی طرح سمجھتا ہوں۔ ہمیں پائپ اور پانی میں فرق یاد رکھنا چاہیے۔ ہمیں پائپ نہیں بلکہ 'زندگی کا پانی' چاہیے۔ لیکن یہ پائپ ہی ہیں جو اس پانی کو ہم تک پہنچاتے ہیں۔ ان ہی کی مدد سے ہم زندگی کا وہ پانی پی سکتے ہیں جو ہماری روح کو تازگی دیتا ہے۔ 
— ڈاکٹر سٹیو ہارپر
عملی طور پر، خدا ہمیں فضل دینے کے لیے بہت سے ذرائع استعمال کرتا ہے، جن میں مصائب اور دکھ، ایمان، خیرات، اور خود رفاقت جیسی چیزیں شامل ہیں۔ لیکن روایتی طور پر، ماہرینِ الٰہیات نے خاص طور پر فضل کے تین ذرائع پر توجہ مرکوز کی ہے: خدا کا کلام، بپتسمہ اور عشائے ربانی کے ساکرامنٹ، اور دعا۔ فضل کے یہ تینوں ذرائع مجموعی طور پر ظاہری کلیسیا کی ملکیت ہیں، جس میں ایماندار اور غیر ایماندار دونوں شامل ہیں۔ ویسٹ منسٹر شارٹر کیٹیکزم (Westminster Shorter Catechism)، جو مسیحی تعلیم کا ایک روایتی پروٹسٹنٹ خلاصہ ہے، سوال و جواب نمبر 88 میں فضل کے ذرائع کو اس طرح بیان کرتا ہے:
سوال: وہ کون سے ظاہری ذرائع ہیں جن کے ذریعے مسیح ہمیں نجات کے فوائد پہنچاتا ہے؟
جواب: وہ ظاہری اور عام ذرائع جن کے ذریعے مسیح ہمیں نجات  کے فوائد پہنچاتا ہے، اس کے احکامات ہیں، خاص طور پر کلام، ساکرامنٹ اور دعا؛ یہ سب چنے ہوئے لوگوں   کی  نجات کے لیے مؤثر بنائے گئے ہیں۔
کلامِ مقدس فضل کے ان ذرائع کے فوائد کے بارے میں رومیوں 14:10، 1 کرنتھیوں 17:10، اور 1 پطرس 12:3، 21 جیسے حوالوں میں بات کرتا ہے۔
اب، اگرچہ مخلصی کے فوائد صرف ان لوگوں کے لیے ہیں جو نجات یافتہ ہیں، یعنی صرف نظر نہ آنے والی  کلیسیا کے لیے، لیکن خود احکامات پوری ظاہری  کلیسیا کے لیے ہیں۔ یاد رکھیں، نظر نہ آنے والی  کلیسیا صرف یہی ہے: نظر نہ آنے والی  ۔ ہمیں نہیں معلوم کہ اس میں کون ہے۔ اس کی اپنی الگ عبادات نہیں ہوتیں۔ اس کے اپنے پادری نہیں ہوتے۔ اس کا اپنا الگ کلیسیائی نظامِ حکومت نہیں ہوتا۔ یہ چیزیں ظاہری  کلیسیا کے لیے مقرر کی گئی ہیں۔ اسی طرح، ہمارے فضل کے تمام ذرائع—ہماری منادی، بپتسمہ، عشائے ربانی کی تقریبات اور دعائیں—دوسروں کے ذریعے دیکھی جا سکتی ہیں۔ وہ  ظاہری  ہیں۔ وہ ایسی چیزیں ہیں جن میں ظاہری  کلیسیا مشترکہ طور پر شریک ہوتی ہے، اور اس لیے وہ ظاہری  کلیسیا کی رفاقت کا حصہ ہیں۔
فضل کے ذرائع ہمیشہ سے وہ  اہم احکامات رہے ہیں جن کے ذریعے خدا عام طور پر ہماری زندگیوں میں نجات  کی برکات کا اطلاق کرتا ہے۔ ہمیں ان سے بھرپور فائدہ اٹھانا چاہیے۔ ہمیں ایسی خوشخبری  کی منادی کرنی چاہیے جو دل بدل دے، اور ایسے کلام کی تعلیم دینی چاہیے جو حکمت اور پختگی لائے۔ ہمیں ان ساکرامنٹوں کو اپنانا چاہیے جو ظاہری طور پر خوشخبری  کو پیش کرتے ہیں اور خدا کے عہد میں ہماری تصدیق کرتے ہیں۔ اور ہمیں خدا کے فضل اور معافی کے لیے، تبدیلیِ قلب اور پختگی کے لیے، گناہ کے خلاف مزاحمت کی مدد کے لیے، برائی سے تحفظ کے لیے، اور ضرورت کے وقت نجات کے لیے دعا کرنی چاہیے۔ ان تمام طریقوں اور اس سے بھی بڑھ کر، فضل کے ذرائع ظاہری  کلیسیا کی اہم خدمت ہیں۔
فضل کے ذرائع کے علاوہ، ظاہری کلیسیا مشترکہ طور پر روحانی نعمتوں کی بھی مالک ہے۔
روحانی نعمتیں  
اب، یہ سمجھنا ضروری ہے کہ جب ہم کہتے ہیں کہ روحانی نعمتیں پوری ظاہری  کلیسیا کی ملکیت ہیں، تو ہمارا یہ مطلب ہرگز نہیں ہے کہ ظاہری  کلیسیا میں موجود ہر شخص کے اندر روح القدس بسا ہوا ہے، کیونکہ ایسا نہیں ہے۔ روح القدس صرف ایمانداروں کے اندر سکونت کرتا ہے۔ اس کے باوجود، روح القدس تمام روحانی نعمتوں کو   کلیسیا کی تعمیر و ترقی کے مقصد کے لیے استعمال کرتا ہے۔ کچھ لوگوں کے لیے، اس کا مطلب ان کی پاکیزگی  میں اضافہ اور پختگی کی طرف بڑھنا ہے۔ دوسروں کے لیے، اس کا مطلب انہیں پہلے ایمان تک لانا ہے۔ لیکن تمام صورتوں میں،  کلیسیا میں موجود ہر شخص روحانی نعمتوں سے فیض یاب ہوتا ہے، اور یہاں تک کہ اسے کسی حد تک ان میں شریک ہونے کی اجازت بھی دی جاتی ہے۔ اور اسی وجہ سے، یہ کہنا درست ہے کہ روحانی نعمتیں پوری ظاہری  کلیسیا میں مشترک ہیں۔
یہ حقیقت کہ روحانی نعمتیں پوری   کلیسیا میں مشترک ہیں، کئی طریقوں سے ثابت ہوتی ہے۔ اول،  یہ نعمتیں جماعتی عبادات میں استعمال ہوتی ہیں۔ ہم اسے 1 کرنتھیوں 13:14-26 میں واضح طور پر دیکھتے ہیں۔ دوم، یہ نعمتیں پوری کلیسیا کی تعمیر کے لیے دی گئی ہیں۔ ہم اسے 1 کرنتھیوں 4:12-7 اور افسیوں 3:4-13 جیسی جگہوں پر دیکھتے ہیں۔ سوم، پولس نے خاص طور پر کہا کہ غیر زبانیں کلیسیا کے اندر موجود غیر ایمانداروں کے لیے بھی ایک نشان ہیں، جیسا کہ ہم 1 کرنتھیوں 21:14، 22 میں پڑھتے ہیں۔ چہارم، عبرانیوں 4:6-6 میں کلیسیا کے اندر موجود ان غیر ایمانداروں کی مذمت کی گئی ہے جو روحانی نعمتوں سے فائدہ اٹھانے میں ناکام رہتے ہیں۔ ان طریقوں سے، کلامِ مقدس یہ واضح کرتا ہے کہ ایماندار اور غیر ایماندار یکساں طور پر کلیسیا کی روحانی نعمتوں میں حصہ دار اور شریک ہوتے ہیں۔
فضل کے ذرائع کی طرح، روحانی نعمتیں آج کے زمانے کی ظاہری  کلیسیا کے لیے  بہت زیادہ مفید  ہیں۔ وہ سچائی کے اعلان اور بھٹکے ہوئے لوگوں  کے دلوں کی تبدیلی  کے لیے مفید ہیں۔ وہ ایمانداروں کو ایمان اور پختگی میں بڑھنے میں مدد دینے کے لیے کارآمد ہیں۔ اور بہت سے تحفے، جیسے رحم اور مہمان نوازی، خدا کے لوگوں کی دنیاوی ضروریات کو پورا کرنے کے لیے مفید ہیں۔ جب بھی روح القدس اپنے لوگوں کو نعمتیں عطا کرتا ہے، ہمیں انہیں ان نعمتوں کو سب کے فائدے کے لیے استعمال کرنے کی ترغیب دینی چاہیے، اور   کلیسیا میں کسی سے بھی  روک کر نہیں رکھنا  چاہیے۔
ظاہری  کلیسیا میں رفاقت اس طرح بھی موجود ہے کہ کلیسیا کے ارکان  اپنےدُنیاوی  مال و متاع کو ایک دوسرے کے ساتھ بانٹتے ہیں۔
مادی اشیاء  
بائبل اور ابتدائی کلیسیا میں رفاقت، یا koinonia (کوئینونیہ)، کے مفہوم کا ایک حصہ یہ تھا کہ مسیحی اپنے دُنیاوی   ساز و سامان کو   کلیسیا کے ان دوسرے لوگوں کے ساتھ بانٹتے تھے جو ضرورت مند ہوتے  تھے۔ لفظ koinonia اکثر غریبوں کے لیے دیے جانے والے عطیات کے حوالے سے استعمال ہوتا تھا، جیسا کہ رومیوں 26:15، 2 کرنتھیوں 4:8 اور 13:9، اور عبرانیوں 16:13 میں ہے۔ یہاں تک کہ جہاں لفظ koinonia استعمال نہیں ہوا، وہاں بھی رفاقت کا یہ پہلو ابتدائی کلیسیا کے  مسیحیوں کے کاموں  میں دیکھا جا سکتا ہے۔ مثال کے طور پر، بہت سے ابتدائی مسیحیوں نے اپنی جائیدادیں بیچ دیں اور رقم کلیسیا کو دے دی، جیسا کہ ہم اعمال 44:2، 45 اور 34:4-35 میں دیکھتے ہیں۔ ابتدائی کلیسیا میں، کچھ بہادر مسیحیوں نے خود کو غلامی میں بھی بیچ دیا تاکہ دوسروں کو آزاد کر سکیں یا غریبوں کو کھانا کھلانے کے لیے رقم جمع کر سکیں۔ ابتدائی کلیسیا کے بزرگ کلیمنٹ (Clement)، جو 30 سے 100 عیسوی تک رہے، انہوں  نے اس عمل کے بارے میں ایک خط میں لکھا جو عام طور پر "1 کلیمنٹ" کے نام سے جانا جاتا ہے۔ یہ خط  انہوں نے کرنتھیوں کو لکھا تھا۔ اس خط کے باب 55 کے یہ الفاظ  پڑھیں:
ہم اپنے درمیان بہت سے لوگوں کو جانتے ہیں جنہوں نے خود قیدی بنا لیا، تاکہ وہ دوسروں کو چھڑا سکیں۔ بہت سے لوگوں نے خود کو غلامی کے حوالے کر دیا، تاکہ وہ اس قیمت سے جو انہوں نے اپنے لیے وصول کی، دوسروں کو کھانا فراہم کر سکیں۔
ابتدائی کلیسیا میں رفاقت کا احساس اتنا مضبوط تھا، اور ایماندار دوسروں کو اپنے سے اتنا برتر سمجھتے تھے، کہ وہ نہ صرف اپنا مال بانٹنے کے لیے تیار تھے، بلکہ دوسروں کو دینے کی خاطر اپنی آزادی قربان کرنے کے لیے بھی تیار تھے۔ 2 کرنتھیوں 3:8-5 میں پولس کے الفاظ ان کی اس سوچ کی وضاحت کرنے میں مدد کرتے ہیں۔  دیکھیں کہ اس نے وہاں کیا لکھا:
مَیں گواہی دیتا ہُوں کہ اُنہوں نے مقدُور کے مُوافِق بلکہ مقدُور سے بھی زِیادہ اپنی خُوشی سے دِیا۔  اور اِس خَیرات اور مُقدّسوں کی خِدمت کی شِراکت کی بابت ہم سے بڑی مِنّت کے ساتھ درخواست کی۔  اور ہماری اُمّید کے مُوافِق ہی نہیں دِیا بلکہ اپنے آپ کو پہلے خُداوند کے اور پِھر خُدا کی مرضی سے ہمارے سپُرد کِیا۔ (2 کرنتھیوں 3:8-5) 
ان آیات   میں، پولس نے مکدونیہ کی کلیسیاؤں کی سخاوت بیان کی ہے۔ اور اس نے وضاحت کی کہ یہ خداوند کے لیے ان کی لگن ہی تھی جس نے انہیں خداوند کی   کلیسیا کے ساتھ رفاقت میں اس قدر  زیادہ قربانی دینے پر آمادہ کیا۔ ضرورت مندوں کے ساتھ مادی اشیاء بانٹنا   کلیسیا کی زندگی کا ایک اہم حصہ ہے۔ پوری کلیسیا خدا کے لوگ ہیں، اس کی عہدی برادری ہے۔ وہ اس میں موجود ہر ایک کا خیال رکھتا ہے، اور وہ ہمیں بھی ایسا ہی کرنے کا حکم دیتا  ہے۔ سادہ الفاظ میں کہیں تو، جو کچھ ہمارے پاس ہے وہ خداوند کا ہے۔ اس نے ہمیں صرف اپنی جائیداد اور مال  و دولت  کا مختار  بنایا ہے۔ اور اس کا مطلب یہ ہے کہ ہماری خیرات اور عطیات اپنے لوگوں کے لیے خداوند کی خدمت ہیں، اور دنیا کے سامنے انجیل کی گواہی ہیں۔ لہٰذا، اگر ہم اس کے وفادار رہنا چاہتے ہیں، تو ہمیں خداوند کی جائیداد کو اس کے ان لوگوں  کو دینے سے نہیں رُکنا چاہیے جنہیں اس کی ضرورت ہے۔
اب جبکہ ہم نے ظاہری  کلیسیا میں مقدسین کی رفاقت کا جائزہ لے لیا ہے، ہم اس رفاقت پر غور کریں گے  جو نظر نہ آنے والی  کلیسیا میں پائی جاتی  ہے۔

نظر نہ آنے والی  کلیسیا
ہم نظر نہ آنے والی  کلیسیا کلیسیا میں مقدسین کی رفاقت سے متعلق دو اہم خیالات پر غور کریں گے۔ پہلے، ہم اس اتحاد کے بارے میں بات کریں گے جو تمام ایماندار مسیح کے ساتھ رکھتے ہیں۔ اور دوسرے، ہم اس اتحاد کے بارے میں بات کریں گے جس میں  ہم نظر نہ آنے والی  کلیسیا  میں دوسرے ایمانداروں کے ساتھ شریک  ہیں۔ آئیے مسیح کے ساتھ اپنے اتحاد کو دیکھنے سے آغاز کرتے ہیں۔
مسیح کے ساتھ اتحاد 
عہد نامہِ جدید بارہا ذکر کرتا ہے کہ ایماندار مسیح کے ساتھ ایک  ہیں۔ یہ تصور  عام طور پر یہ کہہ کر پیش کیا جاتا ہے کہ ایماندار "مسیح میں" یا "یسوع میں" یا "اس میں" ہیں۔ ایک طرف، اس اتحاد کا مطلب یہ ہے کہ یسوع باپ کے سامنے، خاص طور پر اپنی موت اور جی اٹھنے میں، ایمانداروں کی نمائندگی کرتا ہے، ۔ لیکن دوسری طرف، اس کا مطلب یہ ہے کہ ایماندار ایک اہم اور  سمجھ میں نہ آنے والے  طریقے سے یسوع کے ساتھ متحد ہیں۔ یسوع ایمانداروں میں بستا ہے، اور وہ اس میں بستے ہیں۔
میں سمجھتا ہوں کہ رسول پولس کی مرکزی تعلیمات میں سے خاص طور پر ایک یہ ہے کہ ہم یسوع مسیح کے ساتھ  ایک  ہیں؛ یعنی ہم اُس سے جُڑے ہوئے ہیں اور  ہمارا تعلق اس سے ہے۔ جب ہم تمام بائبل کے انکشاف کو دیکھتے ہیں، تو میرا خیال ہے کہ بائبل یہ سکھاتی ہے کہ ہم یا تو آدم میں ہیں یا ہم مسیح میں ہیں۔ ظاہر ہے، آدم پہلا انسان تھا۔ تمام انسان آدم کے بیٹوں اور بیٹیوں کے طور پر پیدا ہوتے ہیں۔ اور اس لیے، وہ گناہگاروں کے طور پر دنیا میں آتے ہیں۔ ان کی فطرت گناہ آلود ہے۔ وہ خدا سے دور ہیں۔ نجات پانے، نجات  پانے اور مسیح پر بھروسہ کرنے کا مطلب یہ ہے کہ مسیح میں شامل ہو جانا، مسیح سے تعلق  جوڑ لینا ... مسیح کے ساتھ ایک  ہونے کا مطلب اس کی ہستی کا حصہ بننا ہے۔
— ڈاکٹر تھامس آر شرائنر
  ہم مسیح کی تمام برکات مسیح کے ساتھ اتحاد میں ہی   حاصل کرتے ہیں... تاریخی طور پر ہم ان برکات کو اس طرح سمجھتے ہیں: راستبازی  ، پاکیزگی  ، لے پالک ہونا  —وہ تمام چیزیں جنہیں ہم ان االفاظ  میں بیان کرتے ہیں جو ہم نجات میں حاصل کرتے ہیں—یہ سب صرف مسیح میں ہی حاصل ہوتی ہیں۔ اور اس لیے، ہمارے لیے یہ اہم ہے، ہمارے لیے یہ ضروری ہے کہ ہم ان برکات کو حاصل کرنے کے لیے مسیح کے ساتھ ایک ہوں۔ اور ہم یہ برکات کیسے حاصل کرتے ہیں، یا ہم مسیح کے ساتھ ایک  کیسے   ہوتے ہیں؟ ہم ایمان کے ذریعےایک  ہوتے ہیں، صرف  اور صرف ایمان کے ذریعے۔ یہ ایمان ہی ہے جو ہمیں مسیح کے ساتھ اتحاد میں لاتا ہے۔ یہ ایمان کا وہ تحفہ  ہے جو خدا کی طرف سے آتا ہے۔
— ڈاکٹر جیفری کے جیو
ماہرینِ الٰہیات اکثر یسوع اور ایمانداروں کے درمیان اس  اتحاد کو ایک  " بھید "   کہتے ہیں کیونکہ بائبل اس کی وضاحت نہیں کرتی کہ یہ  کیسے کام کرتا ہے۔ لیکن کلامِ مقدس یہ واضح کرتا ہے کہ اس اتحاد میں ہمارے جسم اور ہماری روحیں دونوں شامل ہیں۔ ہم اسے یوحنا 4:15-7؛ رومیوں 9:8-11؛ اور  دیگر بہت سی دوسری جگہوں پر دیکھتے ہیں۔ محض ایک مثال کے طور پر، 1 کرنتھیوں 15:6-17 میں پولس کے الفاظ سنیں:
کیا تُم نہیں جانتے کہ تُمہارے بدن مسِیح کے اعضا ہیں؟ ... اور جو خُداوند کی صُحبت میں رہتا ہے وہ اُس کے ساتھ ایک رُوح ہوتا ہے۔ (1 کرنتھیوں 15:6-17) 
مشہور بیپٹسٹ مبلغ چارلس اسپرجن (Charles Spurgeon)، ( 1834 - 1892  )   ، نے افسیوں 30:5 کی بنیاد پر اپنے وعظ "بے مثال بھید" (The Matchless Mystery) میں مسیح کے ساتھ ہمارے اتحاد کے بارے میں بات کی۔دیکھیں  کہ انہوں نے کیا کہا:
ہمارے اور مسیح کے درمیان ایک یقینی اور لازمی اتحاد موجود ہے... یہ صرف اتحاد نہیں ہے؛ یہ ہماری  شناخت  ہے۔ یہ صرف ساتھ جڑے ہونے سے بڑھ کر ہے؛   اس کا  مطلب ایک حصہ بن جانا ہے، اور پورے وجود کا ایک لازمی حصہ ہونا ہے ... ضروری ہے کہ مسیح کے لوگ مسیح کے پاس ہوں اور اُس کے ساتھ ہوں۔ یہ لازمی ہے ۔
یہ بڑی شاندار سوچ  ہے کہ مسیح کے ساتھ ہمارا اتحاد اتنا اہم ہے کہ اگر ہمیں اس سے الگ کر دیا جائے تو خود مسیح کو بھی نقصان محسوس ہوگا۔ وہ ہم سے محبت کرتا ہے، اور اس لیے مرا تاکہ ہم اس کا انعام، اس کی میراث بن سکیں۔ چونکہ ہم اس کے ساتھ متحد ہیں، ہر ایماندار کو اپنی نجات میں عظیم تحفظ، معافی کا مکمل یقین، اور خدا کے سامنے اپنے درست مقام سے  حوصلہ افزائی محسوس کرنی چاہیے۔ ہمیں اس اتحاد سے قوت حاصل کرنی چاہیے، مسیح سے غذا پانی چاہیے اور اس کی روح کے ذریعے قائم رہنا چاہیے۔ اور ہمیں خدا کے ساتھ اپنی رفاقت میں دلیری محسوس کرنی چاہیے، یہ جانتے ہوئے کہ چونکہ ہم مسیح میں  ایک  ہیں، اس لیے ہم باپ، بیٹے اور روح القدس کی نظر میں کامل ہیں۔ اس کا مطلب یہ نہیں ہے کہ وہ ہمیں ہمارے گناہوں پر سزا وار نہیں ٹھہرائیں گے  گے۔ لیکن اس کا مطلب یہ ہے کہ جب وہ ایسا کریں گے، تو یہ محبت کا کام ہوگا، جس کا مقصد ہمیں اس پختگی اور کمال تک لانا ہوگا جو ہمیشہ کے لیے خدا کے ساتھایک  ہونے کے لائق ہے۔
اب جبکہ ہم نے ایمانداروں کے مسیح کے ساتھ اتحاد کو دیکھ لیا ہے، ہم مسیح میں دوسرے ایمانداروں کے ساتھ اپنے اتحاد کو دیکھنے کے لیے تیار ہیں۔


ایمانداروں کے ساتھ اتحاد  
چونکہ نظر نہ آنے والی  کلیسیا میں شامل ہر شخص مسیح کے ساتھایک  ہے، اس لیے ایماندار اس میں ایک دوسرے کے ساتھ بھی ایک اور متحد  ہیں۔ ہم اسے رومیوں 5:12، گلتیوں 26:3-28، افسیوں 25:4، اور متعدد دیگر حوالوں  میں دیکھتے ہیں۔ یوحنا 22:17-23 میں یسوع نے باپ سے اس رفاقت کے بارے میں جس طرح بات کی، اسے پڑھیں :
اور وہ جلال جو تُو نے مُجھے دِیا ہے مَیں نے اُنہیں دِیا ہے تاکہ وہ ایک ہوں جَیسے ہم ایک ہیں۔  مَیں اُن میں اور تُو مُجھ میں تاکہ وہ کامِل ہو کر ایک ہو جائیں اور دُنیا جانے کہ تُو ہی نے مُجھے بھیجا اور جِس طرح کہ تُو نے مُجھ سے مُحبّت رکھّی اُن سے بھی مُحبّت رکھّی۔ (یوحنا 22:17-23) 
جہاں ظاہری  کلیسیا کے ساتھ ہمارا اتحاد تعلقاتی اور تجرباتی ہے، وہاں نظر نہ آنے والی  کلیسیا کے ساتھ ہمارا اتحاد روحانی اور وجودی ہے۔ مسیح اور اس کی روح کے ذریعے ہمارے وجود آپس میں جُڑے  ہوئے ہیں۔ نتیجے کے طور پر، مسیح میں ہم سب کی عزت برابر ہے، جیسا کہ پولس نے 2 کرنتھیوں 14:5-16، گلتیوں 28:3، اور کلسیوں 11:3 میں سکھایا۔ اور ہم ایک دوسرے کی خوشی اور تکلیف کو بھی محسوس کرتے ہیں، جیسا کہ ہم 1 کرنتھیوں 26:12 میں پڑھتے ہیں۔
اور دکھائی نہ دینے والی  کلیسیا کی رفاقت صرف زمین پر موجود کلیسیا تک محدود نہیں ہے؛ یہ آسمان پر موجود کلیسیا تک بھی پھیلی ہوئی ہے، یعنی ان ایمانداروں تک جو پہلے ہی وفات پا چکے ہیں اور خداوند کے پاس جا چکے ہیں۔ جس طرح زمین پر ایمانداروں کی مسیح میں اور مسیح کے ذریعے ایک دوسرے کے ساتھ  ایک بھید والی  رفاقت ہے، وہی رفاقت ہماری ہر اس شخص کے ساتھ ہے جو مسیح کے ساتھایک  ہے—بشمول ان ایمانداروں کے جو اب آسمان میں ہیں۔ کلامِ مقدس عبرانیوں 4:11 اور 22:12-24 جیسی جگہوں پر اس  کی تعلیم دیتا ہے۔
  کلامِ مقدس اس حقیقت کو سکھانے کے لیے ایک متاثر کن تصویر استعمال کرتا ہے۔  کلام  ِ مقدس کلیسیا کو  مسیح کی دلہن کے طور پر پیش  کرتا  ہے۔ ایک لحاظ سے کلیسیا کے ساتھ مسیح کی دلہن کے طور پر برتاؤ کیا جاتا ہے، لیکن یہ ہمیشہ دکھائی نہ دینے والی  کلیسیا میں دلہن کے کمال  کے نکتہ ِ نظر سے ہوتا ہے۔ ہم اسے عہد نامہِ قدیم میں یسعیاہ 5:54-8، ہوسیع 19:2-20، اور افسیوں 26:5-27 میں دیکھتے ہیں۔ اور پھر  ان تصاویر کی تکمیل مکاشفہ 19 میں کامل   کلیسیا کی صورت میں ظاہر ہوتی ہے۔ مکاشفہ 6:19-8 میں یوحنا کی رویا کا بیان سنیں:
 پِھر مَیں نے بڑی جماعِت کی سی آواز اور زور کے پانی کی سی آواز اور سخت گرجوں کی سی آواز سُنی کہ ہلّلُویاہ! اِس لِئے کہ خُداوند ہمارا خُدا قادِرِ مُطلِق بادشاہی کرتا ہے۔  آؤ ہم خُوشی کریں اور نِہایت شادمان ہوں اور اُس کی تمجِید کریں۔ اِس لِئے کہ برّہ کی شادی آ پُہنچی اور اُس کی بِیوی نے اپنے آپ کو تیّار کر لِیا۔  اور اُس کو چمک دار اور صاف مہِین کتانی کپڑا پہننے کا اِختیار دِیا گیا کیونکہ مہِین کتانی کپڑے سے مُقدّس لوگوں کی راست بازی کے کام مُراد ہیں۔ (مکاشفہ 6:19-8) 
یہاں ہم دیکھتے ہیں کہ مسیح کی دلہن تمام ادوار کے تمام مخلص مقدسین پر مشتمل ہے، جو ایک دوسرے کے ساتھ رفاقت میں ہیں۔ ہم سب ایک ہو کر کھڑے ہیں، ایک ہی عروسی لباس پہنے ہوئے ہیں جو ہر ایماندار کے راستبازی کے کاموں سے مل کر بنا ہے۔
ایماندار مسیح میں ایک دوسرے کے ساتھ متحد ہیں۔ کلامِ مقدس اس حقیقت سے بہت سے اطلاقات اخذ کرتا ہے   ۔ یہ ہمیں سکھاتا ہے کہ ہر ایماندار مسیح کے لیے قیمتی اور یہاں تک کہ ناگزیر ہے۔ یہ ہمیں ایک دوسرے کی عزت کرنا اور ایک دوسرے کی خدمت کرنا سکھاتا ہے۔ یہ ہمیں ایک دوسرے کے لیے ہمدرد ہونا، مہربان، حلیم اور صابر ہونا، اور معاف کرنا سکھاتا ہے۔ یہ ہمیں سکھاتا ہے کہ ہم دوسروں کے ساتھ ویسا ہی برتاؤ کریں جیسا ہم چاہتے ہیں کہ وہ ہمارے ساتھ کریں، اور ویسا ہی جیسا ہم اپنے ساتھ کرتے ہیں۔ کیونکہ مسیح کے ذریعے ان کے ساتھ ہمارے اتحاد میں، وہ ہمارے اپنے بدن کی طرح ہمارا ہی ایک حصہ ہیں۔

خُلاصہ

رسولوں کےعقیدےپر اس سبق میں، ہم نے کلیسیا کے عقیدے کا جائزہ لیا  ۔ ہم نے خدا کی خاص برادری کے طور پر کلیسیا کی الٰہی منظوری پر غور کیا ہ ۔ ہم نے اس حقیقت پر بات  کی   کہ کلیسیا پاک ہے، جو الگ بھی کی گئی ہے اور خالص بھی ہے۔ ہم نے اس کی کیتھولک یا عالمگیر نوعیت کے بارے میں بات کی  ۔ اور ہم نے ان طریقوں کی وضاحت کی  جن  کے مطابق  یہ مقدسین کی رفاقت ہے۔
جدید دور کے مسیحیوں کے طور پر، کلیسیا کا ہمارا تجربہ اکثر بائبل کے زمانے ، یا ان دنوں سے بہت مختلف ہوتا ہے جب رسولوں کا عقیدہ مرتب کیا گیا تھا۔ لیکن کلیسیا میں زندگی کی بنیادی حقیقتیں کبھی نہیں بدلیں۔ کلیسیا اب بھی خدا کے عہد میں شامل  لوگ ہیں۔ یہ اب بھی دنیا میں انجیل  پھیلانے  اور دنیا کو زمین پر خُدا  کی بادشاہی میں تبدیل کرنے کے لیے اس کا چنا ہوا  وسیلہ ہیں ۔ ہم، یعنی کلیسیا، خداوند کے لیے پاک ہیں۔ ہم اس کی بادشاہی ہیں۔ ہم اس کے لوگ ہیں، جو اس میں ایک دوسرے کے ساتھ   ایک ہیں اور جُڑے ہوئے ہیں ۔ اور خداوند خود ہمارے ذریعے کام کر رہا ہے۔









شریک مصنفین

ڈاکٹر وان گیٹن (میزبان) دی ولیمز بائبل انسٹی ٹیوٹ اینڈ سیمنری میں  اکیڈیمک  ڈین ہیں اور دنیا بھر کی متعدد ممتاز سیمنریوں اور یونیورسٹیوں میں بائبل کے ایک معروف استاد اور لکچرار رہے ہیں۔ ڈاکٹر گیٹن نے چار سال تک وفاقی بیورو آف پریزنز کے چیپلین کے طور پر بھی خدمات انجام دیں اور واشنگٹن ڈی سی میں انسٹی ٹیوٹ آف ریلیجن اینڈ پبلک پالیسی کے بورڈ آف ڈائریکٹرز میں شامل رہے۔ ڈاکٹر گیٹن نے انٹرنیشنل سیمنری سے ماسٹر آف تھیالوجی، لوگوس بائبل کالج سے ماسٹر آف ڈیوینیٹی، کرسچن لیڈرشپ یونیورسٹی سے ڈاکٹر آف بائبل فلاسفی، فیتھ تھیالوجیکل سیمنری سے ڈاکٹر آف تھیالوجی اور ریفارمڈ تھیالوجیکل سیمنری سے ڈاکٹر آف منسٹری کی ڈگریاں حاصل کر رکھی ہیں۔ انہیں رسولی جانشینی (Apostolic Succession) میں ایک بشپ کے طور پر مقرر کیا گیا تھا اور انہوں نے انٹرنیشنل کمیونٹی آف کرسچن چرچز کے آرچ بشپ کے طور پر خدمات انجام دیں، جو کہ مسیح کے بدن کی تاریخی وحدت کو بحال کرنے کے لیے وقف ایک  منسٹری ہے۔
ڈاکٹر جے لیگن ڈنکن سوم ریفارمڈ تھیولوجیکل سیمینری کے چانسلر اور سی ای او (CEO) ہیں اور سسٹیمیٹک اور ہسٹوریکل تھیولوجی کے "جان ای رچرڈز" پروفیسر ہیں۔
ڈاکٹر جان ایم فریم آرلینڈو، فلوریڈا میں ریفارمڈ تھیولوجیکل سیمینری میں سسٹیمیٹک تھیولوجی اور فلسفہ کے پروفیسر ایمریٹس ہیں۔
ڈاکٹر سٹیو ہارپر آرلینڈو، فلوریڈا میں ایسبری تھیولوجیکل سیمینری کے فلوریڈا-ڈنہم کیمپس کے بانی نائب صدر اور "اسپرچوئل فارمیشن اور ویزلی اسٹڈیز" کے ریٹائرڈ پروفیسر ہیں۔
ڈاکٹر ڈینس ای جانسن ویسٹ منسٹر سیمینری کیلیفورنیا میں پریکٹیکل تھیولوجی کے پروفیسر ایمریٹس ہیں۔
ڈاکٹر جیفری کے جیو ویسٹ منسٹر تھیولوجیکل سیمینری میں ایگزیکٹو کنسلٹنٹ ہیں، اس سے قبل وہ وہاں پرووسٹ، ایگزیکٹو نائب صدر اور کلیسیائی تاریخ کے پروفیسر کے طور پر خدمت انجام دے چکے ہیں۔
ڈاکٹر ریاض قسیس انٹرنیشنل کونسل فار ایوینجلیکل تھیولوجیکل ایجوکیشن کے بین الاقوامی ڈائریکٹر ہیں۔
ڈاکٹر سیموئل لنگ "چائنا ہورائزن" کے شریک بانی ہیں۔
ڈاکٹر آر ایلبرٹ موہلر جونیئر دی سدرن بیپٹسٹ تھیولوجیکل سیمینری کے صدر ہیں۔
ڈاکٹر جان اوسوالٹ ایسبری تھیولوجیکل سیمینری میں عہد نامہِ قدیم کے وزٹنگ ڈسٹینگوشڈ پروفیسر ہیں۔
ڈاکٹر تھامس آر شرائنر دی سدرن بیپٹسٹ تھیولوجیکل سیمینری میں عہد نامہِ جدید کی تشریح کے "جیمز بکانن ہیریسن" پروفیسر اور "اسکرپچر اینڈ انٹرپریٹیشن" کے ایسوسی ایٹ ڈین ہیں۔
ڈاکٹر مارک ایل سٹراس بیتھل سیمینری، سان ڈیاگو میں عہد نامہِ جدید کے پروفیسر ہیں۔
ڈاکٹر کے ایرک تھوینس بیولا یونیورسٹی کے ٹالبوٹ اسکول آف تھیولوجی میں بائبلی اور تھیولوجیکل اسٹڈیز کے پروفیسر ہیں۔
ریورنڈ ڈاکٹر سائمن وائبرٹ کرائسٹ چرچ ورجینیا واٹر، انگلینڈ کے سینئر پاسٹر ہیں، اور وائکلف ہال، آکسفورڈ میں اسکول آف پریچنگ کے سابق وائس پرنسپل اور ڈائریکٹر ہیں۔
ڈاکٹر ڈونلڈ ایس وائٹنی دی سدرن بیپٹسٹ تھیولوجیکل سیمینری میں بائبلی روحانیت کے ایسوسی ایٹ پروفیسر اور اسکول آف تھیولوجی کے سینئر ایسوسی ایٹ ڈین ہیں۔


















مشکل الفاظ کے معانی

کیتھولک (catholic): اس اصطلاح کا مطلب "عالمگیر" ہے؛ رسولوں کا عقیدہ میں کلیسیا کی وضاحت کے لیے استعمال ہوتا ہے جس میں تمام مقامات اور پوری تاریخ کے تمام ایماندار شامل ہیں۔
کلیسیا (church): خدا کے عہدی لوگ؛ اس کی جماعت؛ زمین پر خدا کی بادشاہی کا  اظہار۔
روم کا کلیمنٹ (Clement of Rome): (30-100 عیسوی) ابتدائی کلیسیائی بزرگ اور روم کے اسقف جنہوں نے پہلی صدی میں کرنتھیوں کے مسیحیوں کو ایک بااثر خط "1 کلیمنٹ" لکھا تھا۔
سیپریان (Cyprian): (تقریباً 200 - 258) تیسری صدی میں کارتھیج  کے اسقف جنہوں نے لکھا کہ کلیسیا کی روایتی تعلیمات کو کلامِ مقدس سے زیادہ اختیار نہیں ہونا چاہیے۔
ایکلسیہ (ecclesia/ekklesia): "جماعت"، "خدا کے لوگ"، "کلیسیا" کے لیے یونانی اصطلاح۔
ہاگیازو (hagiazo): یونانی لفظ جس کا مطلب ہے "پاک کرنا"، "مقدس کرنا"۔
ہاگیوس (hagios): "پاک" یا "الگ کیے ہوئے" کے لیے یونانی لفظ۔
پاک (holy): اخلاقی طور پر خالص؛ خدا کی خاص خدمت میں استعمال کے لیے الگ کیا ہوا۔
نظر نہ آنے والی  کلیسیا  : تمام ادوار کے وہ تمام لوگ جو نجات کے لیے مسیح کے ساتھ  ایک  ہو چکے ہیں۔
جان ناکس (Knox, John): (تقریباً 1505-1572) سکاٹش مصلح جنہوں نے سکاٹ لینڈ کی پریسبیٹیرین کلیسیا قائم کی۔
کوئینونیہ (koinonia): یونانی لفظ جس کا مطلب ہے "رفاقت" یا "اشتراک"؛ عہد نامہِ جدید کی کلیسیا کے حوالے سے استعمال ہوتا ہے۔
قدوش (qadosh): عبرانی اصطلاح جس کا مطلب ہے "پاک"، "مقدس کیا ہوا"۔
چارلس اسپرجن (Spurgeon, Charles): (1834-1892)  19 ویں صدی کے برطانوی پاسبان اور مصنف؛ اکثر "خطیبوں کا شہزادہ" کہلاتے ہیں۔
نظر آنے والی کلیسیا (visible church): وہ لوگ جو باقاعدگی سے جمع ہونے والی کلیسیا کا حصہ ہیں؛ وہ جو عوامی طور پر مسیح پر ایمان کا اقرار کرتے ہیں لیکن ہو سکتا ہے ان میں سچا نجات بخش ایمان ہو یا نہ ہو۔
جان ویزلی (Wesley, John): (1703-1791) اینگلیکن خادم اور ماہرِ الٰہیات؛ میتھوڈسٹ چرچ کے بانیوں میں سے ایک۔
ویسٹ منسٹر شارٹر کیٹیکزم (Westminster Shorter Catechism): مسیحی تعلیم کا ایک روایتی پروٹسٹنٹ خلاصہ، جو سب سے پہلے  1647 میں شائع ہوا تھا۔




